text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Luke 1:1-80
1 Le fa ba le bantsi ba tsere matsapa go kwala ka thulaganyo polelo ya dintlha+ tse di dumelwang ka botlalo mo gare ga rona,2 fela jaaka ba go tswa kwa tshimologong+ ba neng ba nna basupi ba ba boneng ka matlho+ le batlhokomedi ba molaetsa+ ba ne ba di re naya,3 le nna ke ne ka swetsa gore ke di go kwalele di rulagantswe ka tatelano,+ motlotlegimogolo+ Theofilo,+ ka gonne ke latedisitse dilo tsotlhe ka tlhomamo go tswa kwa tshimologong,4 gore o tle o itse ka botlalo go tlhomama ga dilo tse o di rutilweng ka molomo.+5 Mo malatsing a ga Herode,+ kgosi ya Judea, ga diragala gore ga bo go na le moperesiti mongwe yo o neng a bidiwa Sekarea wa lekgamu la ga Abija,+ mme o ne a na le mosadi a tswa mo go bomorwadia Arone,+ leina la gagwe e ne e le Elisabetha.6 Ka bobedi ba ne ba siame+ fa pele ga Modimo ka ntlha ya go tsamaya ka go tlhoka molato+ tumalanong le ditaelo tsotlhe+ le dipatlafalo tsa semolao+ tsa ga Jehofa.+7 Mme ba ne ba se na ngwana, ka gonne Elisabetha o ne a le moopa,+ e bile ka bobedi ba ne ba setse ba godile thata.8 Jaanong ka a ne a dira e le moperesiti mo kabelong ya lekgamu la gagwe+ fa pele ga Modimo,9 go ya ka tlwaelo e e masisi ya tiro ya boperesiti, lobaka lwa gagwe lo ne lwa tla lwa go isa maswalo+ fa a ne a tsena mo lefelong le le boitshepo la ga Jehofa;+10 mme batho ba le bantsi ba ne ba rapela botlhe kwa ntle mo nakong ya go isiwa ga maswalo.+11 Moengele wa ga Jehofa a bonala kwa go ene, a eme kafa letlhakoreng la moja la sebeso sa maswalo.+12 Mme Sekarea a tshwenyega fa a bona seno, mme poifo ya mo wela.+13 Le fa go ntse jalo, moengele a mo raya a re: “Se boife, Sekarea, ka gonne mokokotlelo wa gago o utlwilwe e bile o amogetswe,+ mme mosadi wa gago Elisabetha o tla nna le ngwana wa mosimane, mme o mo reye leina o re Johane.+14 O tla nna le boipelo le boitumelo jo bogolo, mme ba le bantsi ba tla ipelela+ go tsholwa ga gagwe;15 gonne ene o tla nna mogolo fa pele ga ga Jehofa.+ Mme ga aa tshwanela go nwa beine le senō se se bogale ka gope,+ mme o tla tlala moya o o boitshepo go tswa fela mo sebopelong sa ga mmaagwe;+16 o tla busetsa bontsi jwa bana ba Iseraele kwa go Jehofa+ Modimo wa bone.17 Gape, o tla mo etelela pele ka moya wa ga Elija+ le maatla, go busetsa dipelo+ tsa borrabana kwa baneng le ba ba sa utlweng kwa botlhaleng jo bo mosola jwa basiami, go etleeletsa Jehofa+ setlhopha sa batho ba ba baakantsweng.”+18 Mme Sekarea a raya moengele a re: “Ke ka tlhomamisega jang ka seno? Gonne ke tsofetse+ le mosadi wa me o setse a godile thata.”19 Fa moengele a fetola a mo raya a re: “Ke nna Gabariele,+ yo o emang gaufi le fa pele ga Modimo, ke ne ka romelwa go tla go bua+ le wena le go go bolelela dikgang tse di molemo tsa dilo tseno.20 Mme, bona! o tla didimala+ mme ga o na o kgona go bua go fitlha ka letsatsi le dilo tseno di diragalang ka lone, ka gonne o ne wa se ka wa dumela mafoko a me, a a tla diragadiwang mo nakong ya one e e tlhomilweng.”21 Mo nakong eno batho ba tswelela ba letetse Sekarea,+ mme ba simolola go gakgamalela go diega ga gagwe mo lefelong le le boitshepo.22 E rile a tswa a bo a sa kgone go bua le bone, mme ba lemoga gore o ne a sa tswa go bona pono e e sa tlwaelegang+ mo lefelong le le boitshepo; a nnela go bua le bone ka mabogo, mme a nna a le semumu.23 E rile, jaanong, malatsi a tirelo ya gagwe a wetse,+ a tswa a ya kwa legaeng la gagwe.24 Morago ga malatsi ano Elisabetha mosadi wa gagwe a ima;+ mme a nna a iphitlhile dikgwedi di le tlhano, a re:25 “Eno ke tsela e Jehofa a dirisaneng le nna ka yone mo malatsing ano a a tlhomileng mogopolo wa gagwe mo go nna ka one gore a tlose kgobo ya me mo bathong.”+26 Mo kgweding ya gagwe ya borataro moengele Gabariele+ a romelwa go tswa kwa Modimong go ya kwa motseng wa Galalea o o bidiwang Nasaretha,27 kwa kgarebaneng e e neng e solofeditswe lenyalo ke monna mongwe yo o neng a bidiwa Josefa wa ntlo ya ga Dafide; leina la kgarebane+ eno e ne e le Marea.+28 E rile a tsena fa pele ga gagwe a re: “Dumela+ wena yo o ratilweng segolo, Jehofa+ o na le wena.”+29 Mme a tshwenyega fela thata ka ntlha ya lefoko leno mme a simolola go akanya gore tumediso eno e ka tswa e le ya mofuta ofe.30 Jalo moengele a mo raya a re: “Se boife, Marea, gonne o bone kamogelo+ mo Modimong;31 mme, bona! o tla ithwala mo sebopelong sa gago o bo o tshola ngwana wa mosimane,+ mme o mo reye leina o re Jesu.+32 Yono o tla nna mogolo+ mme o tla bidiwa Morwa Mogodimodimo;+ Jehofa Modimo o tla mo naya setulo sa bogosi+ sa ga Dafide rraagwe,+33 mme o tla busa ntlo ya ga Jakobe ka bosaengkae e le kgosi, mme bogosi jwa gagwe ga bo na go nna le bokhutlo.”+34 Marea a raya moengele a re: “Seno se tla nna jang, e re ka ke sa tlhakanele dikobo+ le monna?”35 Fa moengele a araba a mo raya a re: “Moya o o boitshepo+ o tla tla mo go wena, le maatla a Mogodimodimo a tla go okama. Ka lebaka leo le se se tsalwang se tla bidiwa boitshepo,+ Morwa Modimo.+36 Mme, bona! Elisabetha wa losika lwa gago le ene o ithwele ngwana wa mosimane, mo botsofeng jwa gagwe, mme eno ke kgwedi ya gagwe ya borataro, ene yo go tweng mosadi yo o moopa;+37 ka gonne mo Modimong ga go polelo e e se kitlang e kgonega.”+38 Foo Marea a re: “Bona! Lelata+ la ga Jehofa! E kete go ka ntiragalela kafa polelong ya gago.” Foo moengele a tloga fa go ene.39 Jalo Marea a nanoga mo malatsing ano a ya kwa nageng e e dithaba ka potlako, kwa motseng wa Juda,40 a tsena mo legaeng la ga Sekarea a dumedisa Elisabetha.41 Ebu, ya re Elisabetha a utlwa tumediso ya ga Marea, lesea le le mo sebopelong sa gagwe la tlola; mme Elisabetha a tlala moya o o boitshepo,42 mme a tlhaeletsa ka mokgosi o o kwa godimo a re: “O sego gareng ga basadi, le leungo la sebopelo sa gago le sego!+43 Jalo go tla jang gore tshiamelo eno e bo e le ya me, gore mmaagwe Morena+ wa me a tle kwa go nna?44 Gonne, bona! fa modumo wa tumediso ya gago o wela mo ditsebeng tsa me, lesea le le mo sebopelong sa me le ne la tlola ka boitumelo jo bogolo.+45 Gape go itumela ene yo o dumetseng, ka gonne dilo tse di builweng le ene go tswa kwa go Jehofa+ di tla dirwa ka botlalo.”+46 Marea a re: “Moya wa me o godisa Jehofa,+47 le pelo ya me ga e kgone go ithiba mo go ipeleng mo gogolo e ipelela+ Modimo Mmoloki wa me;+48 ka gonne o lebile boemo jo bo kwa tlase jwa lelata la gagwe.+ Gonne, bona! go tloga jaanong go ya pele dikokomana tsotlhe di tla mpolela ke le yo o itumetseng;+49 ka gonne Yo o maatla o ntiretse ditiro tse dikgolo, e bile go boitshepo leina la gagwe;+50 mme boutlwelobotlhoko jwa gagwe bo mo go ba ba mmoifang mo dikokomaneng go ya go dikokomana.+51 O dirile ka thata ka lebogo la gagwe,+ o gasamiseditse kgakala ba ba mabela mo boikaelelong jwa dipelo tsa bone.+52 O folositse banna ba ba nang le thata+ mo ditulong tsa bogosi mme a godisa batho ba maemo a a kwa tlase;+53 o kgorisitse ka botlalo ba ba tshwerweng ke tlala ka dilo tse di molemo+ mme o tsamaisitse ba ba neng ba na le khumo ba iphotlhere.+54 O thusitse Iseraele motlhanka wa gagwe,+ gore a gakologelwe kutlwelobotlhoko,+55 fela jaaka a ne a bolela mo go borraaronamogologolwane, mo go Aborahame le losika lwa gagwe, ka bosaengkae.”+56 Mme Marea a nna le ene dikgwedi di ka nna tharo, mme a boela kwa legaeng la gagabo.57 Nako jaanong ya fitlha ya gore Elisabetha a belege, mme a nna le ngwana wa mosimane.58 Mme baagelani le ba losika lwa gagwe ba utlwa gore Jehofa o ne a mo godiseditse kutlwelobotlhoko ya gagwe,+ mme ba simolola go ipela+ le ene.59 Mo letsatsing la borobedi ba tla go rupisa ngwana yo mmotlana,+ mme ba ne ba tlile go mmitsa ka leina la ga rraagwe, e bong Sekarea.60 Mme mmaagwe a araba a re: “Legoka! o tla bidiwa Johane.”61 Foo ba mo raya ba re: “Ga go na ope mo go ba losika lwa gago yo o bidiwang ka leina leno.”62 Foo ba botsa rraagwe ba bua ka mabogo gore o ne a batla a bidiwa mang.63 Mme a kopa sekwalelo, a kwala jaana: “Leina la gagwe ke Johane.”+ Foo botlhe ba gakgamala.64 Ka ponyo ya leitlho molomo wa gagwe wa bulega+ le loleme lwa gagwe lwa bofologa mme a simolola go bua, a baka Modimo.65 Poifo ya wela botlhe ba ba nnang gaufi le bone; mme mo nageng yotlhe e e dithaba ya Judea dilo tseno tsotlhe tsa simolola go buiwa gongwe le gongwe,66 mme botlhe ba ba neng ba utlwa ba go tshwaya mo dipelong tsa bone,+ ba re: “Tota ngwana yo mmotlana yono o tla nna eng?” Gonne seatla+ sa ga Jehofa eleruri se ne se na le ene.67 Mme Sekarea rraagwe a tlala moya o o boitshepo,+ a porofeta,+ a re:68 “A go bakwe Jehofa Modimo wa Iseraele,+ ka gonne o retoloseditse tlhokomelo ya gagwe mo bathong ba gagwe+ a ba a ba golola.+69 Mme o re tsoseditse lonaka+ lwa poloko mo ntlong ya ga Dafide motlhanka wa gagwe,70 fela jaaka ene, ka molomo wa baporofeti ba gagwe ba ba boitshepo ba go tswa bogologolong,+ a buile71 ka go bolokiwa mo babeng ba rona le mo seatleng sa botlhe ba ba re tlhoileng;+72 go direla borraaronamogologolwane kutlwelobotlhoko le go gakologelwa kgolagano ya gagwe e e boitshepo,+73 ikano e a neng a ikanela Aborahame rraaronamogologolwane+ ka yone,74 go re naya, fa re sena go namolwa mo diatleng tsa baba,+ tshiamelo ya go mo direla tirelo e e boitshepo ka go tlhoka poifo+75 ka boikanyegi le ka tshiamo fa pele ga gagwe malatsi otlhe a rona.+76 Mme fa e le wena, ngwana yo mmotlana, o tla bidiwa moporofeti wa Mogodimodimo, gonne o tla tsamaela pele fa pele ga ga Jehofa go baakanya ditsela tsa gagwe,+77 go naya batho ba gagwe kitso ya poloko ka boitshwarelo jwa maleo a bone,+78 ka ntlha ya bopelotlhomogi jo bo pelonomi jwa Modimo wa rona. Ka bopelotlhomogi jono tlhabo ya letsatsi+ e tla re etela e tswa kwa godimo,+79 gore e neye ba ba ntseng mo lefifing le mo moriting wa loso lesedi,+ go kaela dinao tsa rona ka katlego mo tseleng ya kagiso.”80 Mme ngwana yo mmotlana yono a tswelela a gola+ e bile a nonofa mo moyeng, mme a tswelela a nna mo dikakeng go fitlha ka letsatsi la go ipontsha pepenene mo go Iseraele.


c: text/html

text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Bakolosa 1:1-29
1 Paulo, moaposetoloi wa ga Keresete Jesu ka thato+ ya Modimo, le Timotheo+ mokaulengwe wa rona2 ke kwalela baitshepi le bakaulengwe ba ba ikanyegang ba ba seoposengwe+ le Keresete kwa Kolosa:E kete lo ka nna le bopelonomi jo bo sa re tshwanelang le kagiso go tswa kwa Modimong Rraarona.+3 Re leboga+ Modimo Rra Morena wa rona Jesu Keresete ka metlha fa re lo rapelela,+4 e re ka re ne ra utlwalela ka tumelo ya lona ka ga Keresete Jesu le lorato lo lo ratang baitshepi+ botlhe ka lone5 ka ntlha ya tsholofelo+ e lo e beetsweng kwa magodimong.+ Lo ne lwa utlwalela ka tsholofelo eno pele fa go ne go bolelwa boammaaruri jwa dikgang tse di molemo+ tseo6 tse di itlhagisitseng kwa go lona, fela jaaka di ungwa maungo+ e bile di oketsega+ mo lefatsheng+ lotlhe le jaaka gape di dira mo go lona, go tloga ka letsatsi le lo neng lwa utlwa ka lone lwa ba lwa itse sentle bopelonomi jo bo sa re tshwanelang+ jwa Modimo ka boammaaruri.+7 Seo ke se lo se ithutileng mo go Epaforase+ motlhankammogo le rona yo o rategang, yo e leng modiredi yo o ikanyegang wa ga Keresete mo boemong jwa rona,8 yo gape a re lotlegetseng lorato+ lwa lona ka tsela ya semoya.9 Gape ke gone ka moo rona, go tloga ka letsatsi le re neng ra utlwalela ka lone, re sa kgaotsang go lo rapelela+ le go kopa gore lo tladiwe ka kitso ya boammaaruri+ ya thato ya gagwe ka botlhale+ jotlhe le go tlhaloganya ga semoya,+10 gore lo tsamaye kafa go tshwanetseng+ Jehofa+ gore lo mo itumedise ka botlalo jaaka lo tswelela lo ungwa maungo mo tirong nngwe le nngwe e e molemo+ e bile lo oketsega mo kitsong e e boammaaruri+ kaga Modimo,11 lo dirwa maatla ka maatla otlhe mo lo bileng lo na le thata+ ya gagwe e e galalelang gore lo itshoke+ ka botlalo le gore lo itshware ka bopelotelele ka boipelo,12 lo leboga Rara yo o dirileng gore lo tshwanelege go nna le seabe mo bosweng+ jwa baitshepi+ mo leseding.+13 O ne a re golola mo taolong+ ya lefifi a ba a re fetisetsa+ mo bogosing+ jwa Morwa wa lorato+ lwa gagwe,14 yo re gololwang ka ene ka thekololo, e leng boitshwarelo jwa maleo+ a rona.15 Ke setshwano+ sa Modimo yo o sa bonaleng,+ leitibolo+ la popo yotlhe;16 ka gonne dilo tsotlhe tse dingwe di ne tsa bopiwa ka ene+ kwa magodimong le mo lefatsheng, dilo tse di bonalang le dilo tse di sa bonaleng, go sa kgathalesege gore a e ka ne e le ditulo tsa bogosi kgotsa barena kgotsa dipuso kgotsa ditaolo.+ Dilo tsotlhe tse dingwe di bopilwe ka ene+ e bile di bopetswe ene.17 Gape, o nnile gone pele ga dilo+ tsotlhe tse dingwe mme dilo tsotlhe tse dingwe di ne tsa dirwa ka ene gore di nne gone,+18 e bile ke tlhogo ya mmele, e leng phuthego.+ Ke tshimologo, leitibolo le le tswang mo baswing,+ gore a nne yo e leng wa ntlha+ mo dilong tsotlhe;19 ka gonne Modimo o ne a bona go le molemo gore botlalo+ jotlhe bo nne mo go ene,20 le go letlanyetsa+ gape dilo tsotlhe+ tse dingwe ka ene ka go dira kagiso+ ka madi+ ao a a tsholotseng mo koteng ya tlhokofatso,+ go sa kgathalesege gore a e ka ne e le dilo tse di mo lefatsheng kgotsa dilo tse di kwa magodimong.21 Eleruri, lona ba lo kileng lwa bo lo fapogile+ e bile lo le baba ka gonne megopolo ya lona e ne e le mo ditirong tse e neng e le tse di boikepo,+22 jaanong gape o lo letlantse+ ka mmele wa senama wa ga yoo ka loso+ lwa gagwe, gore a lo tlise lo le boitshepo e bile lo se na molato+ e bile lo se na go ka latofadiwa+ ka sepe fa pele ga gagwe,23 fa fela e le gore lo tswelela mo tumelong,+ lo tlhomilwe mo motheong+ e bile lo nitame+ mme lo sa sutisiwe mo tsholofelong ya dikgang tse di molemo tseo tse lo neng lwa di utlwa,+ le tse di neng tsa rerwa+ mo popong+ yotlhe e e kafa tlase ga legodimo. Nna Paulo ke ne ka nna modiredi+ wa dikgang tse di molemo tseno.24 Jaanong ke ipela mo dipogong tsa me tse ke di bogang ka ntlha ya lona,+ mme nna, mo lobakeng lwa me, ke tlatsa se se tlhaelang sa dipitlagano+ tsa ga Keresete mo nameng ya me mo boemong jwa mmele wa gagwe, o e leng phuthego.+25 Ke ne ka nna modiredi+ wa phuthego eno tumalanong le tiro ya bolebedi+ e e tswang kwa Modimong e ke neng ka e newa gore lo solegelwe molemo ya go rera lefoko la Modimo ka botlalo,26 e leng sephiri se se boitshepo+ se se neng se fitlhilwe go tswa ditsamaisong tse di fetileng tsa dilo+ le go tswa dikokomaneng tse di fetileng. Mme jaanong se bonaditswe+ mo baitsheping ba gagwe,27 ba Modimo o itumeletseng go ba itsise se e leng dikhumo tse di galalelang+ tsa sephiri seno se se boitshepo+ mo ditšhabeng. Ke Keresete+ yo o seoposengwe le lona, tsholofelo ya kgalalelo+ ya gagwe.28 Ke ene yo re mo itsiseng phatlalatsa,+ re tlhagisa motho mongwe le mongwe e bile re ruta motho mongwe le mongwe ka botlhale+ jotlhe, gore re tle re ise motho mongwe le mongwe a feletse+ a le seoposengwe le Keresete.29 Eleruri ke dira ka natla gore ke dire seno, ke iteka+ tumalanong le go dira+ ga gagwe e bile e le mo go dirang mo go nna ka maatla.+

robotstxt: allowed

filter: keep


text:
Dipalogotlhe Tsa 2015
Makala a Basupi ba ga Jehofa: 89
Palo ya Dinaga Tse di Begileng: 240
Palogotlhe ya Diphuthego: 118 016
Ba ba Tlileng Segopotsong mo Lefatsheng Lotlhe: 19 862 783
Ba ba Jeleng Kwa Segopotsong mo Lefatsheng Lotlhe: 15 177
Tlhora ya Baboledi mo Tirelong ya Bogosi: 8 220 105
Palogare ya Baboledi ba ba Rerang Kgwedi le Kgwedi: 7 987 279
Koketsego ya Diperesente go Tloga ka 2014: 1.5
Palogotlhe Ya ba Ba Kolobeditsweng: 260 273
Palogare ya Babulatsela ba ba Thusang Kgwedi le Kgwedi: 443 504
Palogare ya Babulatsela Kgwedi le Kgwedi: 1 135 210
Palogotlhe ya Diura Tse di Dirisitsweng mo Tshimong: 1 933 473 727
Palogare ya Dithuto Tsa Baebele Kgwedi le Kgwedi: 9 708 968
Mo ngwageng wa tirelo wa 2015, Basupi ba ga Jehofa ba dirisitse dibilione tsa diranta di feta 3,4 go tlhokomela babulatsela ba ba kgethegileng, barongwa le balebedi ba ba etang fa ba le mo dikabelong tsa bone tsa tirelo ya tshimo.
Badiredi ba ba tlhomilweng ba le 26 011 ba direla kwa dikagong tsa makala mo lefatsheng lotlhe. Botlhe ke maloko a Thulaganyo ya Lefatshe Lotlhe ya Tirelo e e Kgethegileng ya Badiredi ba Nako e e Tletseng ba Basupi ba ga Jehofa.


text:
BASHA BA BOTSA JAANA
Goreng Ke se Na Ditsala?
O mo Internet, o lebile ditshwantsho tsa phathi nngwe ya bosheng. Ditsala tsotlhe tsa gago di teng e bile go lebega ba ja monate tota. Mme go tlhaela sengwe. Tota e bile, go tlhaela mongwe
O ipotsa jaana: ‘Kante ke eng nna ke sa lalediwa?’
Go kgatlhegela go itse dilo go felela ka mahutsana. O ikutlwa e kete ba go tlhanogetse! E kete botsala jwa gago bo phutlhama jaaka ntlo ya mantlwane e e lotsatsa e e agilweng ka mabokose. O fekeediwa ke maikutlo a go jewa ke bodutu o bo o ipotsa gore, ‘Goreng ke se na ditsala?’
Dipotso ka bodutu
Boammaaruri kgotsa Maaka
Fa o na le ditsala tse dintsi, le ka motlha o ka se jewe ke bodutu.
Fa o ka dirisa mafelo a go ikgolaganya le batho ka Internet, o ka se tlhole o jewa ke bodutu.
Fa o romela melaetsa e mentsi ka founu ya selula, le ka motlha o ka se jewe ke bodutu.
Fa o direla ba bangwe dilo, le ka motlha o ka se jewe ke bodutu.
Karabo ya dipotso tseno tsotlhe tse nnè ke maaka.
Ka ntlha yang?
Boammaaruri ka botsala le bodutu
Go nna le ditsala tse dintsi ga go tlhomamise gore o ka se tsoge o jelwe ke bodutu.
“Ke rata ditsala tsa me, mme ka dinako tse dingwe ke akanya gore bone ga ba na sepe le nna. O ikutlwa o jewa ke bodutu thata fa o dikologilwe ke ditsala tse o di ratang mme go lebega tsone di sa go rate kgotsa di sa go tlhoke.”—Anne.
Go dirisa mafelo a go ikgolaganya le batho ka Internet ga go tlhomamise gore le ka motlha o ka se jewe ke bodutu.
“Batho bangwe ba kokoanya ditsala fela jaaka batho ba ba ratang go kokoanya ditshwantsho tse di kgabisang. Mme go nna le ditshwantsho tse dintsintsi go ka se dire gore motho a ikutlwe a ratiwa. Fa o se na ditsala tsa mmatota, ditsala tsa gago tsa mo Internet di tshwana fela le ditshwantsho tse di kgabisitseng.”—Elaine.
Go romela melaetsa e mentsintsi ga go tlhomamise gore o ka se tsamaye o jewa ke bodutu.
“Ka dinako tse dingwe fa o jewa ke bodutu o nnela go tlhola founu ya gago go bona gore a go na le tsala e e go romeletseng molaetsa. Mme fa o setse o jewa ke bodutu o bo o lemoga gore ga go ope yo o lekileng go ikgolaganya le wena, seo se ka dira gore o jewe ke bodutu le go feta!”—Serena.
Go direla ba bangwe dilo ga go tlhomamise gore o ka se tsamaye o jewa ke bodutu.
“Ka metlha ke leka go nna pelotshweu mo ditsaleng tsa me, mme ke lemogile gore bone ga ba ntshware ka tsela eo. Ga se gore ke ikwatlhaela go ba bontsha bopelotshweu, mme go utlwisa botlhoko gore bone ga ba ke ba nna pelotshweu mo go nna.”
—Richard.
Ntlha ya botlhokwa: Tota bodutu ke kgang ya mogopolo. Lekgarebe lengwe le le bidiwang Jeanette la re: “Bo tswa mo teng ga motho, e seng mo bathong ba bangwe.”
O ka dira eng fa o ikutlwa o se na ditsala e bile o jewa ke bodutu?
Ditsela tsa go fenya bodutu
Tokafatsa go itshepa.
“Bodutu bo ka bakwa ke go ipelaela. Go thata go nna botsalano le go amogela batho ba ba batlang go nna ditsala tsa gago fa o sa ikutlwe o tshwanelwa ke go kgatlhegelwa ke motho ope.”—Jeanette.
Baebele ya re: “O rate moagelani wa gago jaaka o ithata.” (Bagalatia 5:14) E le gore re nne le ditsala tse di siameng, re tshwanetse go ipona re le botlhokwa ka selekanyo se se rileng
Tila go ikutlwela botlhoko.
“Bodutu bo tshwana le motlhaba o o totomelang. Fa o ntse o nwelelela mo go one, go nna thata go tswa. Fa o nnela go akanya kafa o jewang ke bodutu ka gone, go ise go ye kae, o tla bo o le motho yo o bodutu e bile go se na ope yo o batlang go nna le wena.”—Erin.
Baebele ya re: “Lorato . . . ga lo ipatlele melemo ya lone fela.” (1 Bakorintha 13:4, 5) Boammaaruri ke gore, fa re akanya ka rona fela, ga re tlhole re utlwela ba bangwe botlhoko jaaka pele mme ka jalo ga go motlhofo gore re nne le ditsala. (2 Bakorintha 12:15) Ga go nnete e e fetang eno: Fa katlego ya gago e ikaegile ka se ba bangwe ba se dirang, ruri o tla palelwa! Ka jalo, tota mafoko a a jaaka “Ga go na ope yo o ntlholang” le “Ga go na ope yo o ntaletsang” a dira gore batho ba bangwe e nne bone ba laolang boitumelo jwa gago. A ga se go ba fa taolo e e feteletseng?
O se ka wa tsalana le mongwe le mongwe fela.
“Batho ba ba jewang ke bodutu ba batla go ratiwa, mme seo se ka dira gore ba felele ba sa tlhole ba kgathala gore ba ratiwa ke mang. Ba batla fela go ratiwa. Mme batho bangwe ba ka dira gore o ikutlwe o ratiwa go tswa foo ba bo ba go ja ntsoma. Go tswa foo o tla jewa ke bodutu le go feta.”—Brianne.
Baebele ya re: “Yo o tsamayang le batho ba ba botlhale o tla nna botlhale, mme yo o dirisanang le dimatla dilo ga di na go mo tsamaela sentle.” (Diane 13:20) Motho yo o suleng ke tlala, a ka ja sengwe le sengwe fela. Ka tsela e e tshwanang, batho ba ba se nang ditsala ba ka batla ditsala le mo bathong ba ba sa siamang. Ba ka nna ba bo ba wela mo diatleng tsa batho ba ba jang ntsoma, ba akanya gore botsala jo bo ntseng jalo bo siame le gore ba se ka ba solofela sepe se se botoka.
Konelo: Mongwe le mongwe o a tle a jewe ke bodutu; ke fela gore ba bangwe ba jewa ke bodutu go feta ba bangwe. Mme le fa bodutu e ka nna boikutlo jo bo utlwisang botlhoko thata, se se salang ke gore ke boikutlo fela. Gantsi re nna le maikutlo a a rileng morago ga go akanya, mme re ka kgona go laola dikakanyo tsa rona.
Lebelela dilo tse tota batho ba bangwe ba ka kgonang go di dira. Jeanette, yo o nopotsweng pelenyana, a re: “Ga se mongwe le mongwe yo o tla tswelelang a le tsala ya gago e kgolo, mme o tla bona batho ba ba amegang ka wena. Mme go amega go lekane. Ke gone go thusang gore o se ka wa jewa ke bodutu.”
A o tlhoka thuso e e oketsegileng? Bala “ Go Fenya Poifo ka Botsala.” Itseele le khopi ya PDF ya “Go Fenya Bodutu.”


text:
Dithuto Tsa Baebele
Baebele e araba dipotso tse di botlhokwa thata tsa botshelo. Kgakololo ya yone e sa ntse e dira le gompieno. Mo karolong eno, o tla bona lebaka la go bo o tshwanetse go ikanya Baebele, o tla bona dikarabo tsa dipotso tse o nang le tsone le kafa Baebele e ka go thusang ka gone.—2 Timotheo 3:16, 17.
Tse di Gone
DIKARABO TSA DIPOTSO TSA BAEBELE
Bokao Jwa Botshelo ke Eng?
A o kile wa ipotsa gore ‘Boikaelelo jwa botshelo ke eng?’ Bona kafa Baebele e arabang potso eo ka teng.
DIKARABO TSA DIPOTSO TSA BAEBELE
Bokao Jwa Botshelo ke Eng?
A o kile wa ipotsa gore ‘Boikaelelo jwa botshelo ke eng?’ Bona kafa Baebele e arabang potso eo ka teng.
Baebele E ka Go Thusa Jang?
Kagiso le Boitumelo
Baebele e thusitse batho ba le bantsi gore ba kgone go itshoka, go tlogela go tshwenyega thata le go tshela sentle.
Lenyalo le Lelapa
Malapa a le mantsi a lebana le dikgwetlho tse di farologaneng. Kgakololo ya Baebele e ka thusa malapa gore a itumele.
Go Thusa Basha
Bona kafa Baebele e ka thusang basha ka gone ka dikgwetlho le mathata a ba lebanang le one.
Diporojeke Tsa Bana
Dirisa diporojeke tseno tse di tserweng go tswa mo Baebeleng go ruta bana ba gago gore ba nne ditsala tsa Modimo.
Baebele ya Reng?
Dikarabo tsa dipotso tsa Baebele
Ithute gore Baebele ya reng ka Modimo, Jesu, lelapa, go boga le tse dingwe.
Didirisiwa Tsa go Ithuta Baebele
Didirisiwa tseno di tla go thusa go ithuta Baebele.
Hisitori le Baebele
Bala ka hisitori ya Baebele. Sekaseka bosupi jo bo ka go tlhatswang pelo gore Baebele e bua boammaaruri ka ditiragalo tsa hisitori.
Saense le Baebele
A Baebele e dumalana le saense? Bona kafa se Baebele e se buang se tsamaisanang ka gone le se baitsesaense ba se fitlheletseng.
Baebele e re Ruta Eng?
Buka eno e diretswe go re thusa go ithuta se Baebele e se rutang ka pogo, loso le kafa malapa a rona a ka itumelang ka gone le tse dingwe.
Ithute Baebele le Basupi ba ga Jehofa
Ke Eng fa o Tshwanetse go Ithuta Baebele?
Baebele e thusa batho ba le dimilione mo lefatsheng lotlhe go bona dikarabo tsa dipotso tse di botlhokwa thata mo botshelong. A o ka rata go nna mongwe wa bone?
Thuto ya Baebele e Tshwarwa Jang?
Basupi ba ga Jehofa ba itsege mo lefatsheng lotlhe ka thulaganyo ya bone ya go ruta batho Baebele mahala. Bona gore e dirwa jang.
Kopa Thuto ya Baebele
Ithute Baebele mahala ka nako e e go tshwanetseng le mo lefelo le le go siametseng.


text:
Re ka Bona Kae Dikarabo Tsa Dipotso Tse di Botlhokwa ka Botshelo?
A re ka bona dikarabo mo . . .
saenseng?
filosofing?
Baebeleng?
MOKWADI MONGWE WA BAEBELE O NE A RAYA MODIMO A RE
“Ntira gore ke tlhaloganye . . . Lefoko la gago ke boammaaruri.”—Pesalema 119:144, 160, Thanolo ya Lefatshe le Lesha.
Baebele e araba dipotso tsa batho ba le dimilionemilione.
A o ka rata go nna mongwe wa bone?
Web site ya jw.org/tn e ka go thusa.
BALA tshedimosetso eno mo Internet
Tshedimosetso e e thusang malapa
LEBELELA dibidio tse di theilweng mo Baebeleng
ITSEELE dikgatiso tseno
KE EFE YA DIPOTSO TSENO TSE DI BOTLHOKWA E E GO AMANG THATA?
Bona dikarabo tsa Baebele tsa dipotso tseno mo jw.org/tn.
(Ya kwa DITHUTO TSA BAEBELE › DIKARABO TSA DIPOTSO TSA BAEBELE)


text:
RUTA BANA BA GAGO
Modimo a ka Utlwa Botlhoko—Kafa Re ka Dirang Gore a Itumele ka Teng
A o kile wa utlwa botlhoko thata mo e leng gore o ne wa lela?— * Ga go pelaelo gore rotlhe re kile ra utlwa botlhoko. Mme gone, ka dinako tse dingwe re ka tswa re sa utlwe botlhoko mo mmeleng. Mongwe a ka bua dilo tse di sa siamang ka rona tse di seng boammaaruri. A seo se ka se go utlwise botlhoko?— Modimo le ene a ka utlwa botlhoko fa batho ba bua maaka ka ga gagwe. Mma re bue ka seno mme re bone gore re ka itumedisa Modimo jang go na le gore re mo utlwise botlhoko.
Baebele ya re batho bangwe ba ba neng ba re ba rata Modimo ba ne ba “mo utlwisa botlhoko.” Ee, ‘ba ne ba utlwisa Modimo botlhoko!’ Le fa go ntse jalo, ga go na ope yo o ka kgonang go utlwisa mmele wa ga Jehofa Modimo botlhoko. Ke mothatayotlhe. Ka jalo, mma re bone gore ke ka ntlha yang fa Jehofa a utlwa botlhoko fa re sa dire se a se batlang.
Batho ba ntlha ba babedi ba Jehofa a ba bopileng mo lefatsheng ba ne ba mo utlwisa botlhoko thata. Batho ba babedi bano ba ne ba bewa mo Paradaiseng e e mo lefatsheng e e neng e bidiwa ‘tshingwana ya Edene.’ Batho ba babedi bano e ne e le bomang?— Ee, e ne e le Adame mme moragonyana ga tla Efa. Mma re bone gore ba dirile eng go utlwisa Jehofa botlhoko.
Fa Jehofa a sena go ba baya mo tshingwaneng eo, o ne a ba raya a re ba e tlhokomele. Gape o ne a ba bolelela gore ba ka nna le bana mme ba tshele mmogo mo tshimong eo ba sa swe. Mme pele ga Adame le Efa ba nna le bana, go ne ga direga sengwe se se bosula thata. A o itse gore go diragetse eng?— Moengele mongwe o ne a tlhotlheletsa Efa mme moragonyana a tlhotlheletsa le Adame go tsuologela Jehofa. Mma re bone gore seno se diragetse jang.
Moengele yono o ne a dira gore go lebege e kete noga e a bua. Efa o ne a rata se a se utlwang—noga e ne ya re o tla “tshwana le Modimo.” Ka jalo, o ne a dira se noga e neng e mmolelela gore a se dire. A o a itse gore e ne e le eng?—
Efa o ne a ja ga setlhare se Jehofa a neng a boleletse Adame gore ba se ka ba ja mo go sone. Pele ga Modimo a bopa Efa, o ne a reile Adame a re: “O ka nna wa ja mo setlhareng sengwe le sengwe sa tshingwana gore o bo o kgotsofale. Mme fa e le setlhare sa kitso ya molemo le bosula sone o se ka wa ja mo go sone, gonne ka letsatsi le o jang mo go sone ruri o tla swa.”
Efa o ne a itse molao oo. Le fa go ntse jalo, o ne a nna a leba setlhare mme a bona se le “molemo go ka jewa le gore e ne e le selo se se eletsegang mo matlhong . . . Ka jalo a tsaya leungo la sone mme a le ja.” Moragonyana a naya Adame leungo mme “le ene a le ja.” O akanya gore ke ka ntlha yang a dirile jalo?— Ke ka go bo Adame o ne a simolotse go rata Efa go feta kafa a ratang Jehofa ka teng. O ne a tlhopha go itumedisa ene go na le gore a itumedise Modimo. Mme go ikobela Jehofa go botlhokwa go na le go ikobela motho ope o sele!
A o gakologelwa noga e e neng ya bua le Efa? Fela jaaka motho a ka dira gore go lebege e kete mpopi o a bua, mongwe o ne a dira gore go lebege e kete noga e a bua. E ne e le lentswe la ga mang le le neng le utlwala mo nogeng?— E ne e le lentswe la “noga ya kwa tshimologong, e e bidiwang Diabolo le Satane.”
A o itse gore o ka dira jang gore o itumedise Jehofa?— O ka dira seo ka go leka go mo ikobela ka dinako tsotlhe. Satane a re a ka dira gore mongwe le mongwe a dire se ene a se batlang. Ka jalo, Jehofa o re rotloetsa jaana: “Tlhalefa morwaaka [kgotsa morwadiake], mme o ipedise pelo ya me, gore ke tle ke fetole ene yo o nkgobang.” Satane o kgoba Jehofa kgotsa o a mo sotla. A re a ka dira gore mongwe le mongwe a tlogele go direla Jehofa. Ka jalo, itumedise Jehofa ka go mo ikobela le go mo direla! A o tla leka ka natla go dira jalo?—
Bala mo Baebeleng ya gago
^ ser. 3 Fa o bala le ngwana, letshwao la thaladi le go gakolola gore o eme mme o mo kgothaletse go ntsha maikutlo a gagwe.


text:
Dikarabo Tsa Dipotso Tsa Baebele
A tota go tla nna le puso e le nngwe fela mo lefatsheng?
Akanya kafa puso e e tla busang lefatshe lotlhe e ka solegelang batho molemo ka gone. Gompieno batho ba bantsi ba a boga ka gonne ba humanegile fa ba bangwe bone ba humile thata. Mme puso e e akanyetsang batho e tla ba naya se ba se tlhokang. A o akanya gore batho ba ka dira gore go nne le puso e e ntseng jalo?—Bala Jeremia 10:23.
E setse e le dingwaga di le dintsi dipuso di palelwa ke go tlhokomela babusiwa ba tsone, segolobogolo ba ba humanegileng. Dipuso tse dingwe di setlhogo. (Moreri 4:1; 8:9) Mme Modimo Mothatayotlhe o solofeditse gore o tla tlhoma puso e e tla busang mo boemong jwa dipuso tse dingwe tsotlhe. Mmusi wa yone o tla tlhokomela batho.—Bala Isaia 11:4; Daniele 2:44.
Bogosi Jwa Modimo bo tla dira eng?
Jehofa Modimo o tlhophile Mmusi yo o tshwanelegang wa lefatshe—Morwawe e bong Jesu. (Luke 1:31-33) Fa Jesu a ne a le mo lefatsheng o ne a itumelela go thusa batho. E re ka e le Kgosi, o tla kopanya batho ba ditšhaba tsotlhe a bo a tlosa dilo tsotlhe tse di ba bogisang.—Bala Pesalema 72:8, 12-14.
A batho botlhe ba tla amogela Jesu e le Mmusi? Nnyaa. Mme Jehofa o pelotelele. (2 Petere 3:9) O naya batho tshono ya go amogela Jesu e le Mmusi. Go ise go ye kae, Jesu o tla fedisa batho ba ba sa siamang a bo a dira gore go nne le kagiso le tshireletsego mo lefatsheng lotlhe.—Bala Mika 4:3, 4.


text:
DINTLHA TSA GO ITSHEKATSHEKA
A o Akanya Gore O a Go Rata?
Dintlha tsa go itshekatsheka tse di ka go thusang go tila go iphitlhela o rata motho yo o sa go rateng.
TSE DINGWE TSE O KA DI ITSEELANG
Go Dirisana le Bana ba Gaetsho
Dirisa dintlha tseno go lemoga, go sekaseka le go rarabolola dikgotlhang le bana ba gaeno.
Fa o Kgaogana le Motho yo o Neng o mo Rata
Dintlha tseno di ka go thusa gore o tswelele ka botshelo.
Go Lebana le Kutlobotlhoko
Ke eng se se ka go thusang go ikutlwa botoka fa o utlwile botlhoko?


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Mika 5:1-15
5 “Mo nakong eno o a itshegaka,+ wena morwadia tlhaselo; ene o re dikanyeditse.+ Ba tla itaya lerama la moatlhodi wa Iseraele ka thobane.+2 “Mme wena, Bethelehema Eferatha,+ yo monnye thata go ka nna mo gare ga dikete tsa Juda,+ go tswa mo go wena+ go tla tla mo go nna yo o tla nnang mmusi mo Iseraele,+ yo o simologileng mo metlheng ya bogologolo, mo metlheng e e se nang tshimologo.+3 “Ka jalo o tla ba tlogela+ go fitlha ka nako e yo o belegang a belega.+ Mme bomorwarraagwe ba bangwe botlhe ba tla boela kwa go bomorwa Iseraele.4 “Mme eleruri o tla ema a bo a disa ka nonofo ya ga Jehofa,+ mo tlotlomalong ya leina la ga Jehofa Modimo wa gagwe.+ Mme eleruri ba tla tswelela ba nna,+ gonne jaanong o tla bo a le mogolo go ya kwa mafelelong a lefatshe.+5 Mme yono o tla nna kagiso.+ Fa e le Moasiria ene, fa a tla mo lefatsheng la rona le fa a gata ditora tsa rona tsa bonno,+ le rona re tla tsosa badisa ba le supa kgatlhanong le ene, ee, dikgosana di le robedi tse di tswang mo bathong.6 Mme ruri ba tla disa lefatshe la Asiria ka tšhaka,+ le lefatshe la ga Nimerode+ mo matsenong a lone. Mme ruri o tla tlisa kgololo e e tswang mo Moasirieng,+ fa a tla mo lefatsheng la rona le fa a gata karolo ya rona ya naga.7 “Mme ba ba setseng ba ga Jakobe+ ba tla nna jaaka monyo o o tswang kwa go Jehofa+ mo gare ga ditšhaba di le dintsi, jaaka dipula tse dikgolo mo dimeleng,+ tse di sa solofeleng mo mothong kgotsa di sa letele bomorwa motho wa mo lefatsheng.+8 Mme mo gare ga ditšhaba, mo gare ga batho ba bantsi, ba ba setseng ba ga Jakobe ba tla nna jaaka tau mo gare ga diphologolo tsa sekgwa, jaaka tawana e e seriri mo gare ga matsomane a dinku, e e reng fa e ralala, e bo e gataka e bile e gagoganya;+ mme go se na mogolodi.9 Seatla sa gago se tla nna kwa godimo ga baba ba gago,+ mme baba botlhe ba gago ba tla kgaolwa.”+10 “Mme go tla diragala mo letsatsing leo,” go bua Jehofa, “gore ke fedise dipitse tsa gago mo gare ga gago mme ke bo ke senya dikara tsa gago.+11 Gape ke tla fedisa metse ya lefatshe la gago ke bo ke rutlolola mafelo otlhe a gago a a sireletsegileng.+12 Mme ke tla fedisa boloi mo seatleng sa gago, e bile ga o kitla o tswelela o na le batho ba ba dirang maselamose.+13 Gape ke tla fedisa ditshwantsho tsa gago tse di betlilweng le dipilara tsa gago mo gare ga gago, mme ga o na go tlhola o ikobela tiro ya diatla tsa gago.+14 E bile ke tla kumola dikota tsa gago tse di boitshepo+ mo gare ga gago ke bo ke nyeletsa metse ya gago.15 Ke tla diragatsa pusoloso ka bogale le ka tšararego mo ditšhabeng tse di sa utlwang.”+


text:
Ee. Go sa kgathalesege gore re nna kae, ka metlha rona Basupi ba ga Jehofa re leka go nna le moya wa borongwa ka go bolelela batho ba re kopanang le bone se re se dumelang.—Mathaio 28:19, 20.
Mo godimo ga moo, Basupi bangwe ba etela kgotsa ba fudugela kwa mafelong mangwe mo dinageng tsa bone kwa go nang le batho ba le bantsi ba ba iseng ba utlwe dikgang tse di molemo tse di tswang mo Baebeleng gone. Basupi ba bangwe ba fudugela kwa dinageng di sele gore ba oketse bodiredi jwa bone. Ba itumelela go nna le seabe mo go diragatseng boporofeti jono jwa ga Jesu: “Lo tla nna basupi ba me . . . go ya karolong e e kwa kgakalakgakala ya lefatshe.”—Ditiro 1:8.
Ka 1943 re ne ra tlhoma sekolo se se thapisang bangwe ba barongwa ba rona. Fa e sa le ka nako eo, Basupi ba feta 8 000 ba ile ba ya kwa sekolong seno se se bidiwang Sekolo sa Baebele sa Watchtower sa Gileade.
Setlhopha sa bo134 sa Sekolo sa Baebele sa Watchtower sa Gileade se ne sa aloga ka Mopitlwe 9, 2013. Thulaganyo eno e ne ya bontsha tlhotlheletso e e molemo e sekolo seno se nnileng le yone fa e sale se simologa dingwaga di le 70 tse di fetileng.


text:
TONA MAELE O TLHALOSETSA BANNI BA LERALA-MAJWANENG KA LENANE...
22/01/16
Morago ga go lemoga fa bontsi jwa Batswana ba sa tlhaloganye gore ESP e itebagantse le eng le gore mosola wa teng ke eng mo sechabeng, Tona wa bonno le ditsha ebile ele Mopalamente wa Lerala-Maunatlala,
TONA MAELE O TLHALOSETSA BANNI BA LERALA-MAJWANENG KA LENANEO LA ESP.
Morago ga go lemoga fa bontsi jwa Batswana ba sa tlhaloganye gore ESP e itebagantse le eng le gore mosola wa teng ke eng mo sechabeng, Tona wa bonno le ditsha ebile ele Mopalamente wa Lerala-Maunatlala, Hon. Prince Maele o ne a bona go le maleba ebile go tshwanela gore a tseye nako a tlhalosetse Batswana ka lenaneo le.
Fa a buisa banni ba Lerala-Majwaneng mo phutegong e e nenng e tshwerwe ka Hirikgong e le lesome le motso mono ngwaga, a simolola ka go tlhalosa fa ESP ele go tsenya letlhabego mo itsholeng ya Botswana. A tswelela kago tlhalosa fa lenaneo le, ba tsile ka lone morago ga go lemoga gore mmaraka wa diteemane o wetse tlase. Mabaka ele gore mafatshe a bo Greece, Spain le France a tshelang a reka di teemane tsa Botswana le o ne a itemogele kwelotlase ya itsholelo ka jalo ba fokoditse theko ya bone ya diteemane ka gore diteemane ke dilo tsa mokgabo.
Tona a tswelela ka go tlhalosetsa Batswana gore ba na le madi a selekanyo sa 85.5 million a ba beleditseng ko mafatsheng a sele, mme ba bona go tshwanela gore ba tseye bontlha bongwe jwa madi a gore ba simolodise lenaneo le la ESP.
“ESP e itebagantse le go thamela Batswana mmebereko segolo bogolo go tebagantswe le tsa kago le ditsela. Re lemogile fa dikago le ditsela e le tsone tse di ka thamelang Batswana mebereko e mentsi,” ga atolosa Tona.
Ntswa go ntse jalo, Tona a tswelela ka go tlhalosa fa go tsenya letlhabego mo itsholelong go tla bo go itebagantse le ditiro tse di ntseng dile teng mme di tlhoka madi e seng tse di sha. A tswelela ka go tlhalosetsa Batswana gore ditiro tse tsa go aga dikago le ditsela di tla neelwa dikompone tsa Batswana fela.
Fa a garela pego ya gagwe, Tona a rotloetsa Batswana go reka diabe tsa kompone ya Botswana Telecommunication le go tsaya mananeo a mangwe a puso go iketsha mo lehumeng.
Printable version


text:
Ruta Bana ba Gago
Batsadi, dirisang dipolelo tseno go ruta bana ba lona dithuto tsa botlhokwa tsa Baebele.
Matseno
Mafoko a a mo bukeng ya Duteronome a ka go kaela kafa o ka godisang bana ba gago ka gone.
Sephiri se re Itumelelang go se Itse
Baebele e bua ka sephiri se se botlhokwa se se bidiwang “sephiri se se boitshepo.” A o ka rata go ithuta mo go oketsegileng ka sone?
Rebeka O ne A Batla go Itumedisa Jehofa
Ke eng se re ka se dirang gore re tshwane le Rebeka? Bala kgang eno mme o ithute mo go oketsegileng ka ene.
Rahabe O ne A Dumela mo go Jehofa
Ithute kafa Rahabe le ba lelapa la gagwe ba ileng ba sirelediwa ka gone fa Jeriko e senngwa.
O ne A Itumedisa Rraagwe le Jehofa
Morwadia Jefetha o ne a diragatsa tsholofetso efe? Re ka mo etsa jang?
Samuele o Tswelela a Dira se se Siameng
O ka etsa jang Samuele mme wa dira se se siameng le fa batho ba bangwe ba dira dilo tse di bosula?
Dafide O ne A sa Boife
Bala kgang e e kgatlhang eno ya Baebele mme o ithute gore ke eng se se dirileng gore Dafide a nne pelokgale jaana.
A o Tle o Ikutlwe o Jewa ke Bodutu e Bile o Boifa?
Jehofa o ne a raya Elija a reng fa a ne a ikutlwa a le nosi? O ka ithuta eng ka se se diragaletseng Elija?
Josia O ne A na Le Ditsala Tse di Siameng
Baebele e re bolelela gore go ne go le thata gore mosimanyana mongwe yo o bidiwang Josia a dire se se siameng. Bona gore ditsala tsa gagwe di ne tsa mo thusa jang.
Jeremia Ga a Ka a Tlogela go Bua ka Jehofa
Tota le fa batho ba ne ba mo tshega kgotsa ba mo galefela ke eng fa Jeremia a ne a tswelela go bua ka Modimo?
Jesu O ne A le Kutlo ka Metlha
Ga se ka metlha go leng motlhofo go reetsa batsadi ba gago. Ithute kafa se Jesu a se dirileng se ka go thusang ka teng.
Ba Kwadile ka Jesu
Ithute ka bakwadi ba Baebele ba le robedi ba ba neng ba tshela ka nako e Jesu a neng a tshela ka yone e bile ba kwadile ka botshelo jwa gagwe.
Setlogolo sa ga Paulo Se ne Se le Pelokgale
Lekawana leno le ne la boloka botshelo jwa malome wa gagwe. Le dirile eng?
Timotheo O ne A Batla go Thusa Batho
O ka nna jang le botshelo jo bo itumedisang le jo bo kgatlhang jaaka Timotheo?
Bogosi jo bo Tla Busang Lefatshe Lotlhe
Go tla bo go ntse jang fa Jesu a busa lefatshe? A o ka rata go nna mo lefatsheng leo?


text:
Botlhokwa Jwa go Nna Boingotlo
“Botlhale bo na le ba ba boingotlo.”—DIA. 11:2.
PINA: 38, 69
1, 2. Ke eng fa monna yo o kileng a bo a le boingotlo a ile a se ka a tlhola a amogelwa ke Modimo? (Bona setshwantsho se se simololang setlhogo.)
FA Kgosi Saulo wa kwa Iseraele a simolola go busa, o ne a le boingotlo e bile a tlotlega. (1 Sam. 9:1, 2, 21; 10:20-24) Mme morago fela ga gore e nne kgosi, o ne a dira dilo di le mmalwa tse a neng a se na tetla ya go di dira. Nako nngwe fa moporofeti wa Modimo e bong Samuele a ne a ise a tle kwa Gilegala ka nako e e beilweng, Saulo o ne a fela pelo. E re ka Bafilisitia ba ne ba ipaakanyetsa go ba lwantsha, Baiseraele ba ne ba simolola go tlhanogela Saulo mme ba tshaba. Saulo a ka tswa a ile a akanya jaana: ‘Ke tshwanetse go dira sengwe ka bonako.’ Ka jalo, o ne a ntshetsa Modimo setlhabelo le fa gone a ne a se na tetla ya go dira jalo. Jehofa o ne a sa itumelela seo.—1 Sam. 13:5-9.
2 Fa Samuele a goroga kwa Gilegala, o ne a kgalema Saulo. Go na le gore Saulo a amogele kgalemelo eo, o ne a dira diipato, a supa ba bangwe ka menwana e bile a tlhalosa gore se a se dirileng ga se sepe se se kalo. (1 Sam. 13:10-14) Morago ga moo, Saulo o ne a simolola go dira dilo tse dingwe tse di neng tsa dira gore a tlosiwe mo setulong sa gagwe sa bogosi mme se se utlwisang botlhoko le go feta, o ne a sa tlhole a amogelwa ke Jehofa. (1 Sam. 15:22, 23) Le fa gone Saulo a ne a dira dilo sentle kwa tshimologong, o ile a welwa ke mahutsana.—1 Sam. 31:1-6.
3. (a) Batho ba le bantsi ba akanya eng ka go nna boingotlo? (b) Ke dipotso dife tse re tlhokang go di sekaseka?
3 E re ka gompieno batho ba rata go gaisana, batho ba le bantsi ba akanya gore ba tshwanetse go tlhagelela ka magetla gore ba kgone go atlega. Mme ba ka tlogela go nna boingotlo fa ba dira jalo. Ka sekai, motshameki mongwe wa difilimi yo o itsegeng thata, yo gone jaanong e leng rradipolotiki, o ne a re: “Nna ga ke motho yo o boingotlo e bile ga nkitla ke tsamaya ke nna boingotlo.” A mme gone re tlhoka go nna boingotlo? Boingotlo ke eng? Mme re ka nna boingotlo jang le fa gone re lebana le maemo a a thata kgotsa re gatelelwa ke ba bangwe? Mo setlhogong seno, re tla sekaseka dipotso tsa ntlha tse pedi. Potso ya boraro e tla sekasekwa mo setlhogong se se latelang.
KE ENG FA GO LE BOTLHOKWA GO NNA BOINGOTLO?
4. Ditiro tsa boikgodiso ke eng?
4 Baebele e farologanya go nna boingotlo le go ikgodisa. (Bala Diane 11:2.) Dafide o ne a kopa Jehofa gore a mo “thibe . . . mo ditirong tsa boikgodiso.” (Pes. 19:13) ‘Ditiro tsa boikgodiso’ ke eng? Di tlhalosiwa e le fa mongwe a itlhaganelela go dira dilo tse a sa tshwanelang go di dira a sa akanya pele, motho yoo o a bo a ikgodisa. E re ka re sa itekanela, re a tle re ikgodise ka dinako dingwe. Le fa go ntse jalo, jaaka re bone mo sekaing sa ga Kgosi Saulo, fa re itlwaetsa go tlhagelela ka magetla, go ise go ye kae, kamano ya rona le Modimo e ka senyega. Pesalema 119:21 e bua jaana ka Jehofa: “O [kgalemela] ba ba boikgodiso.” Ke eng fa go le jalo?
5. Ke eng fa ditiro tsa boikgodiso di le masisi?
5 Ditiro tsa boikgodiso di masisi thata go feta go dira diphoso. Sa ntlha, fa re se boingotlo, re a bo re tlontlolola Molaodimogolo wa rona e bong Jehofa. Sa bobedi, fa re ipagololela mogodu, seo se ka dira gore re nne le dikgotlhang le batho ba bangwe. (Dia. 13:10) Sa boraro, fa batho ba lemoga gore re ntse re ikgodisa, re ka tlhabiwa ke ditlhong. (Luke 14:8, 9) Go ikgodisa go ka re bakela mathata. Baebele e bua boammaaruri fa e re go botlhokwa go nna boingotlo.
GO NNA BOINGOTLO GO KAYA ENG?
6, 7. Boikokobetso ke eng, mme bo amana jang le boingotlo?
6 Boingotlo le boikokobetso ke di ya thoteng di bapile. Baebele ya re go nna boikokobetso ke go sa nne mabela. Boikokobetso bo tlhalosiwa e le go nna le “mogopolo o o ikokobeditseng.” (Bafil. 2:3) Go le gantsi motho yo o ikokobeditseng o boingotlo, o itse dilo tse a kgonang go di dira le tse a kgonneng go di dira, o amogela diphoso tse a di dirileng e bile o iketleeleditse go amogela dikakantso. Ruri go nna boikokobetso go itumedisa Jehofa.
7 Ka tsela e e tshwanang, Baebele e tlhalosa go nna boingotlo e le go itse dilo tse re ka kgonang go di dira le tse re ka se kgoneng go di dira. Puo e Baebele e kwadilweng ka yone e tlhomolola kafa go itse seno go tshwanetseng ga ama tsela e re dirisanang le ba bangwe ka yone.
8. Ke dilo dife tse di ka bontshang gore ga re sa tlhole re le boingotlo?
8 Ke eng se se ka dirang gore re simolole go akanya kgotsa go dira dilo tse di bontshang gore ga re boingotlo? Akanya ka dilo dingwe tse di ka bontshang gore seo se a direga. Re ka tswa re itseela kwa godimo kgotsa re tseela ditshiamelo tsa rona kwa godimo thata. (Bar. 12:16) Gape re ka tswa re dira gore batho ba re tseele kwa godimo mme re dira jalo ka tsela e e sa siamang. (1 Tim. 2:9, 10) Kgotsa re ka tswa re buelela dilo dingwe ka ntlha ya maemo a re nang le one, batho ba re ba itseng kgotsa se rona re akanyang gore se siame. (1 Bakor. 4:6) Gantsi fa re dira dilo tseno, ga re lemoge gore ga re sa tlhole re le boingotlo mme re simolotse go ikgodisa.
9. Ke eng se se dirileng gore batho bangwe ba ikgodise? Naya sekai sa mo Baebeleng.
9 Go a kgonega gore motho ope fela a se ka a nna boingotlo fa a itetla gore a fenngwe ke dikeletso tsa nama. Go nna bogagapa, lefufa le go galefa thata go dirile gore batho ba le bantsi ba ikgodise. Batho ba go buiwang ka bone mo Baebeleng ba ba jaaka Abesalome, Usia le Nebukadenesare ba ne ba ineelela ditiro tsa nama mme Jehofa o ile a ba kokobetsa ka gonne ba ne ba ikgodisa.—2 Sam. 15:1-6; 18:9-17; 2 Ditir. 26:16-21; Dan. 5:18-21.
10. Ke eng fa re sa tshwanela go belaela maitlhomo a batho ba bangwe? Naya sekai sa mo Baebeleng.
10 Le fa go ntse jalo, go na le mabaka a mangwe a a ka dirang gore motho a ikgodise. Ka sekai, akanya ka dipego tseno tsa Baebele: Genesise 20:2-7 le Mathaio 26:31-35. A dikeletso tsa nama ke tsone di neng di dira gore Abimeleke le Petere ba ikgodise? Kgotsa a ba ne ba se na dintlha ka botlalo kgotsa ba tshoganyeditswe? E re ka re sa kgone go bona se se mo dipelong tsa batho, re tla bo re bontsha gore re botlhale e bile re na le lorato fa re sa belaele maitlhomo a batho ba bangwe.—Bala Jakobe 4:12.
GO KGOTSOFALELA MAEMO A RONA
11. Boingotlo bo amana jang le go kgotsofalela maemo a rona mo phuthegong?
11 Tsela nngwe ya botlhokwa e re ka bontshang ka yone gore re boingotlo ke ka go kgotsofalela maemo a rona mo phuthegong. E re ka Jehofa e le Modimo wa thulaganyo, o naya mongwe le mongwe maikarabelo mo phuthegong. Maikarabelo a re nang le one ga a tshwane, mme gone rotlhe re botlhokwa. Jehofa o re bontshitse bopelonomi jwa gagwe jo bo sa re tshwanelang ka go abela mongwe le mongwe wa rona dimpho, dithoto le bokgoni. Re ka dirisa dilo tseno go mo galaletsa le go thusa batho ba bangwe. (Bar. 12:4-8) Jehofa o a re tlotla, o a re ikanya e bile o re neile boikarabelo jwa botlhokwa e leng tiro ya bolebedi.—Bala 1 Petere 4:10.
12, 13. Ke eng fa re sa tshwanela go gakgamala fa maemo a rona mo phuthegong a fetofetoga?
12 Maemo a rona mo phuthegong a ka fetoga fa nako e ntse e ya. Akanya ka sekao sa ga Jesu. Kwa tshimologong, o ne a tshela le Jehofa ba le babedi fela. (Dia. 8:22) Go tswa foo, o ne a thusa go bopa dibopiwa tse dingwe tsa semoya, go bopa lobopo le batho. (Bakol. 1:16) Moragonyana o ne a newa kabelo e nngwe mo lefatsheng, ya ntlha e ne e le go nna ngwana yo o sa kgoneng go itirela sepe, go tswa foo o ne a newa kabelo e nngwe gape fa a setse a godile. (Bafil. 2:7) Fa a sena go swa loso lwa go intsha setlhabelo, o ne a boela kwa legodimong e le sebopiwa sa semoya mme o ne a nna Kgosi ya Bogosi Jwa Modimo ka 1914. (Baheb. 2:9) Mme o sa ntse a tla newa kabelo e nngwe gape. Morago ga Puso ya Dingwaga Tse di Sekete, Jesu o tla busetsa Bogosi kwa go Jehofa gore “Modimo a nne dilo tsotlhe mo go mongwe le mongwe.”—1 Bakor. 15:28.
13 Le rona re ka lebelela gore maemo a rona a fetofetoge ka ntlha ya ditshwetso tse re di dirang. Ka sekai, bosheng jaana a o ne wa nyala kgotsa wa nyalwa? A o simolotse go godisa bana? Fa nako e ntse e ya, a o ne wa tlhofofatsa botshelo jwa gago gore o kgone go tsenela tirelo ya nako e e tletseng? Ditshwetso tseno tsotlhe di dirile gore ditshiamelo kgotsa maikarabelo a rona a fetoge. Fa maemo a rona a fetoga, seo se ka dira gore maikarabelo a rona a oketsege kgotsa a fokotsege. A o mosha kgotsa o setse o godile thata? A botsogo jwa gago bo siame kgotsa o a lwala? Jehofa o akanyetsa maemo a rona a bo a re naya dikabelo go ya kafa re kgonang ka gone. Ga a lebelela gore re dire dilo tse re ka se kang ra di kgona e bile o anaanela thata matsapa a re a tsayang.—Baheb. 6:10.
14. Go nna boingotlo go ka re thusa jang gore re dire ka natla le gore re itumelele dikabelo tsa rona?
14 Jesu o ne a itumelela dikabelo tsa gagwe tsotlhe mme le rona re ka kgona go itumelela dikabelo tsa rona. (Dia. 8:30, 31) Motho yo o boingotlo ga a tlhobaediwe ke dikabelo kgotsa maikarabelo a gagwe mo phuthegong. Ga a tshwenngwe ke go batla go newa ditshiamelo tse dingwe mo isagweng kgotsa ke ditshiamelo tse ba bangwe ba nang le tsone. Go na le moo, o tlhoma mogopolo mo tirong e a e abetsweng e bile o leka ka natla go e itumelela ka gonne a itse gore o e neilwe ke Jehofa. Mme go ntse go le jalo, o tlotla dikabelo tse Jehofa a di neileng batho ba bangwe. Go nna boingotlo go dira gore re itumelele go tlotla ba bangwe le go ba ema nokeng.—Bar. 12:10.
BOINGOTLO GA BO AKARETSE ENG?
15. Re ka ithuta eng mo sekaong sa ga Gidione sa go nna boingotlo?
15 Gidione ke sekao se se molemo sa go nna boingotlo. Fa moengele wa ga Jehofa a ne a bua le Gidione lekgetlo la ntlha, Gidione o ne a itlhalosa ka tsela e e bontshang gore o boingotlo. (Baatlh. 6:15) Fa a sena go amogela kabelo e Jehofa a mo neileng yone, o ne a tlhomamisa gore o tlhaloganya sentle gore go lebeletswe eng mo go ene e bile o ne a ikaega ka kaelo ya ga Jehofa. (Baatlh. 6:36-40) Gidione o ne a le pelokgale. Le fa go ntse jalo, ka metlha o ne a le kelotlhoko e bile a bontsha temogo. (Baatlh. 6:11, 27) O ne a sa dirise kabelo ya gagwe gore a itshenkele kgalalelo. Go na le moo, fa a wetsa kabelo e a neng a e neilwe, o ne a boela kwa kabelong ya gagwe ya pele.—Baatlh. 8:22, 23, 29.
16, 17. Motho yo o boingotlo o nna a etse tlhoko eng fa a akanya ka go tokafatsa tsela e a direlang Jehofa ka yone?
16 Go nna boingotlo ga go reye gore ga re a tshwanela go kgaratlhela kgotsa go amogela ditshiamelo tse dingwe mo phuthegong. Dikwalo di re kgothaletsa gore re tokafatse tsela e re direlang Jehofa ka yone. (1 Tim. 4:13-15) A seno se raya gore re tshwanetse go nna re amogela dikabelo tse di farologaneng? E seng ka metlha. Fa Jehofa a re segofatsa, re ka tokafatsa tsela e re mo direlang ka yone go sa kgathalesege kabelo e re nang le yone. Re ka kgona go tokafatsa bokgoni jo Modimo a re neileng jone le go tswelela re dira ditiro tse di molemo.
17 Motho yo o boingotlo o tlhomamisa pele gore go lebeletswe eng mo go ene pele a ka amogela kabelo e ntšha. Go tswa foo, a ka kgona go sekaseka maemo a gagwe. Ka sekai, a o tla kgona go sikara maikarabelo a a oketsegileng mme a sa tlhokomologe dilo tse dingwe tsa botlhokwa? A a ka kgona go abela ba bangwe tiro nngwe e a ntseng a e dira gore a kgone go nna le nako e e oketsegileng ya go dira kabelo ya gagwe e ntšha? Fa e le gore karabo ya nngwe ya dipotso tseno ke nnyaa, gongwe go na le mongwe yo ene a ka kgonang go dira kabelo eno ntle le go tlhokomologa dilo tsa botlhokwa. Go rapela le go itshekatsheka sentle, go tla re thusa gore re se ka ra di ga re di tlatsa ’kobo di se na morwadi. Go nna boingotlo go tla re thusa gore re se ka ra nna madumelagotlhe.
18. (a) Go nna boingotlo go tla re tlhotlheletsa go dira eng fa re na le kabelo e ntšha? (b) Baroma 12:3 e ka thusa motho yo o boingotlo jang?
18 Fa re amogela kabelo e ntšha, sekao sa ga Gidione se re gopotsa gore ga re ka ke ra kgona go atlega ntle le kaelo le tshegofatso ya ga Jehofa. Kana e bile, re kgothalediwa gore re ‘nne boingotlo fa re tsamaya le Modimo wa rona.’ (Mik. 6:8) Ka jalo, ka metlha fa re nna le maikarabelo a masha, re tlhoka go rapela Jehofa gore a re kaele ka Lefoko le ka phuthego ya gagwe. Re tlhoka go nna re tokafatsa tsela e re dirang dilo ka yone gore e dumalane le se Jehofa a se batlang. A re gakologelweng gore boikokobetso jwa ga Jehofa ke jone bo re ‘godisang,’ e seng bokgoni jwa rona. (Pes. 18:35) Fa re tlhopha go nna boingotlo fa re tsamaya le Modimo, seo se tla dira gore re se ka ra itseela kwa godimo thata kgotsa ra inyatsa thata.—Bala Baroma 12:3.
19. Ke ka ntlha yang fa re tshwanetse go nna boingotlo?
19 E re ka Jehofa e le Mmopi wa rona le Molaodimogolo wa Lobopo, motho yo o boingotlo o a bo a mo naya tlotlo e e mo tshwanetseng. (Tshen. 4:11) Go nna boingotlo go re thusa gore re kgotsofalele dikabelo tse re nang le tsone mo phuthegong ya Modimo le go dira ka natla. Go nna boingotlo go re thusa gore re tlotle batho ba bangwe e bile go dira gore batho ba ga Jehofa ba nne seoposengwe. Boingotlo bo re tlhotlheletsa gore re akanyetse batho ba bangwe le gore re nne kelotlhoko, mme seno se tla re thusa gore re tile go dira diphoso tse di masisi. Eleruri go a utlwala go bo go le botlhokwa gore batho ba Modimo ba nne boingotlo e bile Jehofa o anaanela batho ba ba nang le nonofo eno. Mme gotweng fa re ikutlwa re gateletswe? Mo setlhogong se se latelang re tla sekaseka kafa re ka nnang re le boingotlo ka gone mo maemong a a thata.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Genesise 5:1-32
5 Eno ke buka ya polelo ya botshelo jwa ga Adame. Mo letsatsing le Modimo a neng a bopa Adame ka lone o ne a mo dira mo setshwanong sa Modimo.+2 A ba bopa monna le mosadi.+ Morago ga moo a ba segofatsa mme a ba raya leina a re Motho,+ mo letsatsing la go bopiwa+ ga bone.3 Mme Adame a tswelela go tshela dingwaga di le lekgolo le masome a mararo. Mme a nna le ngwana wa mosimane yo o tshwanang le ene, a na le setshwano sa gagwe, mme a mo raya leina a re Sethe.+4 Mme malatsi a ga Adame fa a sena go nna rraagwe Sethe, a nna dingwaga di le makgolo a le robedi. Fa go sa ntse go ntse jalo, a nna le bana ba basimane le ba basetsana.+5 Ka jalo malatsi otlhe a ga Adame a a a tshetseng a ne a fitlha go dingwaga di le makgolo a le robongwe le masome a mararo mme a swa.+6 Sethe a tswelela go tshela dingwaga di le lekgolo le botlhano. Mme a nna rraagwe Enoshe.+7 Morago ga go nna rraagwe Enoshe, Sethe a tswelela go tshela dingwaga di le makgolo a le robedi le bosupa. Fa go sa ntse go ntse jalo, a nna le bana ba basimane le ba basetsana.8 Ka jalo malatsi otlhe a ga Sethe a ne a fitlha go dingwaga di le makgolo a le robongwe le lesome le bobedi mme a swa.9 Enoshe a tswelela go tshela dingwaga di le masome a le robongwe. Mme a nna rraagwe Kenane.+10 Morago ga go nna rraagwe Kenane, Enoshe a tswelela go tshela dingwaga di le makgolo a le robedi le lesome le botlhano. Fa go sa ntse go ntse jalo, a nna le bana ba basimane le ba basetsana.11 Ka jalo malatsi otlhe a ga Enoshe a ne a fitlha go dingwaga di le makgolo a le robongwe le botlhano mme a swa.12 Kenane a tswelela go tshela dingwaga di le masome a supa. Mme a nna rraagwe Mahalalele.+13 Morago ga go nna rraagwe Mahalalele, Kenane a tswelela go tshela dingwaga di le makgolo a le robedi le masome a manè. Fa go sa ntse go ntse jalo, a nna le bana ba basimane le ba basetsana.14 Ka jalo malatsi otlhe a ga Kenane a ne a fitlha go dingwaga di le makgolo a le robongwe le lesome mme a swa.15 Mahalalele a tswelela go tshela dingwaga di le masome a marataro le botlhano. Mme a nna rraagwe Jarede.+16 Morago ga go nna rraagwe Jarede, Mahalalele a tswelela go tshela dingwaga di le masome a mararo. Fa go sa ntse go ntse jalo, a nna le bana ba basimane le ba basetsana.17 Ka jalo malatsi otlhe a ga Mahalalele a ne a fitlha go dingwaga di le makgolo a le robedi le masome a le robongwe le botlhano mme a swa.18 Jarede a tswelela go tshela dingwaga di le lekgolo le masome a marataro le bobedi. Mme a nna rraagwe Enoke.+19 Morago ga go nna rraagwe Enoke, Jarede a tswelela go tshela dingwaga di le makgolo a le robedi. Fa go sa ntse go ntse jalo, a nna le bana ba basimane le ba basetsana.20 Ka jalo malatsi otlhe a ga Jarede a ne a fitlha go dingwaga di le makgolo a le robongwe le masome a marataro le bobedi mme a swa.21 Enoke a tswelela go tshela dingwaga di le masome a marataro le botlhano. Mme a nna rraagwe Methusela.+22 Morago ga go nna rraagwe Methusela, Enoke a tswelela go tsamaya le Modimo wa boammaaruri dingwaga di le makgolo a le mararo. Fa go sa ntse go ntse jalo, a nna le bana ba basimane le ba basetsana.23 Ka jalo malatsi otlhe a ga Enoke a ne a fitlha go dingwaga di le makgolo a le mararo le masome a le marataro le botlhano.24 Mme Enoke a nna a tsamaya+ le Modimo wa boammaaruri.+ Morago ga moo a bo a sa tlhole a le gone, gonne Modimo o ne a mo tsaya.+25 Methusela a tswelela go tshela dingwaga di le lekgolo le masome a le robedi le bosupa. Mme a nna rraagwe Lameke.+26 Morago ga go nna rraagwe Lameke, Methusela a tswelela go tshela dingwaga di le makgolo a supa le masome a le robedi le bobedi. Fa go sa ntse go ntse jalo, a nna le bana ba basimane le ba basetsana.27 Ka jalo malatsi otlhe a ga Methusela a ne a fitlha go dingwaga di le makgolo a le robongwe le masome a marataro le borobongwe mme a swa.28 Lameke a tswelela go tshela dingwaga di le lekgolo le masome a le robedi le bobedi. Morago ga moo a nna le ngwana wa mosimane.29 Mme a mo raya leina a re Noa,+ a re: “Yono o tla re tlisetsa kgomotso mo tirong ya rona le mo botlhokong jwa diatla tsa rona jo bo tswang mo mmung o Jehofa a o hutsitseng.”+30 Morago ga go nna rraagwe Noa, Lameke a tswelela go tshela dingwaga di le makgolo a matlhano le masome a le robongwe le botlhano. Fa go sa ntse go ntse jalo, a nna le bana ba basimane le ba basetsana.31 Ka jalo malatsi otlhe a ga Lameke a ne a fitlha go dingwaga di le makgolo a supa le masome a supa le bosupa mme a swa.32 Noa a nna le dingwaga di le makgolo a matlhano. Morago ga moo Noa a nna rraagwe Sheme,+ Hame+ le Jafethe.+


text:
Portal:Temo-Thuo
Contents
THUO YA DIHUTSHANE E E MADUO A A NAMETSANG[baakanya | edit source]
TSE DI MO TENG
- MATSOPA A DIHUTSHANE
- TSE DI TLHOKAFALANG FA O SIMOLOLA THUO O RUILE DIHUTSHANE
- TLHOKOMELO YA DIHUTSHANE
- MEBARAKA YA DIHUTSHANE LE NAMA YA TSONE
- KETELO YA BARUI BA DIHUTSHANE
- TSHOBOKO
KAKGELO[baakanya | edit source]
Batswana itsholelo ya bone e ikaegile thata ke leruo.Dihutshane ke leruo le le botlana lele akaretsang dipudi le dinku le bontsi jwa barui go akaretsa le baba dikobo dikhutshwane ba le ruileng go kgona go ka itshetsa.Dihutshane di botlhokwa fela thata ka di thusa ka madi, nama, mashi, bobowa le matlalo go dira diaparo.
E re ntswa thuo ya dihutshane e tswa goo lowe, seemo sa yone ga se ise se tokafale mo lefatsheng leno,re lebeletse ntsifalo ya dihutshane le yone e boutsana mo marekisetsong, se se felelang se dira gore e nne tlhwatlhwa-kgolo mo marekisetsong. Mabaka a dirang gore thuo ya dihutshane e bo e sa gole mo go kgotsofatsang, ketlhokomelo e e lolea le mebaraka e e sa tlhomamang.
Gore thuo nngwe le nngwe e dire sentle go kgona go go busetsa dipoelo, tlhkomelo ke selo sa botlhokwa.Dihutshane fela jaaka leruo lengwe le lengwe le tshabelelwa ke malwetse a jaaka diphilo, madi, dibokwana, tlhakwana jalo jalo, mme fa morui a sa laole thuo ya gagwe e a koafala. Dihutshane ga di tlhoke metsi a mantsi, se se siametseng thata thuo e, gore e dire sentle mo lefatshe leno.Go na le dikotla kgotsa menontshane e mengwe e seng kalo mo phulong, jaaka matswai,(phosphorus,protein), mme dikotla tse, dihutshane di di tlhoka go ka tswelela di dira dipoelo, mme se se tlama morui gore a bone gore dikotla tse, di a di bona, ka go reka dijo tsa mooketsa.
Barui betsho, lephata la temo-thuo le rotloetsa thata kgwebo ya temo-thuo, e se fela go jela mo ganong, dihutshane fa morui a sena madi, o ka dirisatse a nang le tsone go tlhokomela tse dingwe le gone go bona gore o tlhopha matsopa a a ka mmusetsang dipoelo ka bonako. Taolo ya letsalo la dihutshane le yone e botlhokwa.Dihutshane di tshabelelwa ke go thorontshiwa ke dibatana, go di sireletsa mo dibataneng barui bangwe ba dirisa go disa le go di tlhatlhela mo masakeng bosigo.
KETAPELE[baakanya | edit source]
Bontsi jwa barui ba dihutshane ba ruetse mo mafulong a a kopanetsweng se se ba paledisang go ka tlhokomela dihutshane sentle.Dihutshane di mefuta e le meraro e bong letsopa la rona la Setswana, le le tlhakantsweng le a a tswang kwa ntle ga lefatshe la Botswana.Motho mongwe le mongwe o ka tsena mo thuong ya dihutshane,ka di sa tlhoke ditsompelo jaaka lefatshe,madi le babereki tse dintse go rua jaaka ya dikgomo. Sengwe se gape se le botlhokwa ka thuo e, e na le dipoelo tse di ko godimo ka di kgona go tsala ga bedi mo ngwageng ebile difula mehuta e farologanyeng ya ditlhatshana le majang, se se thusang gore di kgone go emelelana le dipaka tsa leuba.E re n tshwa dihutshane di sena mmaraka kana marekisetso a a thomameng mo Botswana, marekisetso a nama, goromente le batho ka bongwe ka bongwe ba santse ba tshegeditse thuo e.
MATSOPA A DIPUDI[baakanya | edit source]
- TSWANA
- KALAHARI RED
- BURUBOKO
Kalahari Red[baakanya | edit source]
- Letsopa la pudi le le tlholegang ko Aforika Borwa.
- Ke letsopa la nama.
- Pudi ya Kalahari e kgona go tshela mo dipakeng tse di thata go na le dipudi tse dingwe, se se dirang gore e dire botoka gona le dipudi tse dingwe ke gore e kgona go itshireletsa mo mogoteng wa letsatsi gape mmala wa yone o dira gore e seka ya bonwa ke dibatana motlhofo.
- E na le mosepele, go kgona go itshireletsa ga yone go e dirang gore e siamele seemo sengwe le sengwe.
- Kalahari ke letsopa la pudi le le sa tshabelelweng ke malwetsi.
Buruboko[baakanya | edit source]
- Letsopa la pudi le le tlholegang ko aforika borwa.
- Ke letsopa la nama.
- Buruboko e motlhofo go ka e rua, e tsaya nako e telele e fula go na le dipudi tse dingwe.
- E na le mashi a mantsi, se se thusang mo go goleng ga potsane.
- E kgona go tsala mawelana kana dipotsane dile tharo mo tlhokomelong e e siameng.
- Buruboko e na le bokete jwa magareng ga 110-135kg.
Dorper[baakanya | edit source]
- E ka dira sentle mo mafelong a a sekaka, tsidid le a a bokgola.
- E na le letsalo le letelele
- E kappa ka bonako, gangwe mo nakong ya letsalo. E kgona go tsala morago ga dikgwedi tse di robang bobedi. Mo tlhokomelong le phulo e e siameng.
- Dorper e kgona go tsala dikonyana dile pedi, tse di golang ka bonako.
- Bokete jwa 36kg bo ka fitlhelwa ke konyana e e dikgwedi dile tharo go ya ko tse nne. Se se ka dirang gore e ntshe bokete jwa nama ya 16kg, se se dirwa ke gore konyana e kgona go fula ka bonako.
- E fula thata ditlhatshana tse di farologanyeng go na le majang.
- Ga di tsamae thata go batla phulo, di tlhopha lefelo di bo di nna mo go lone go fula.
- Di itse go thokomela dikonyana ebile ga di tshabelelwe ke dintsho.
- Ga ntsi e ruelwa nama le matlalo.
Karakul[baakanya | edit source]
- Di kgona go emelelana le dipaka tse di thata.
- Itshireletsa mo dibokwaneng le bolwetse jwa tlhakwana.
- E re ntswa e dira sentle fa e jesiwa le go tlhokomelwa sentle, e kgona go tshela sentle mo seemo sa phulo se se ko tlase, se matsopa a dinku a mangwe a ka se kgoneng go tshela sentle.
- E kgona go tsala le eseng ka nako ya letsalo, se se dirang gore e tsale gararo mo ngwageng tse pedi, e tsala konyana e ele nngwe, mme ga se gantsi e tsala mawelana.
- Ke nku e e itsing go tlhokomela dikonyana, se se dirang gore dikonyana di tshele.
- Di na le mogatle o mo bophara, o o mahura mantsi.
- E tonanyana e na le bokete jwa magareng ga 175-225kg, fa ya e namagadi bokete jwa yone bo le magareng jwa 100-150kg.
- Ga ntsi e ruelwa go ntsha bobowa, matlalo a dikonyana le nama.
Damara[baakanya | edit source]
- Ke nku e e nang le mogatla o o mahura.
- Tse di namagadi di kgona go palangwa ngwaga otlhe, se se dirang gore e nne le le tsalo le ko godimo
- E simolola letsalo e le dikgwedi di le lesome le botlhano.
- Damara e itse go tlhokomela dikonyana, di tsamaya dile setlhopha mme dikonyana dile fagare se se dirang gore di di sireletse mo dibataneng.
- Bokete jwa e e tonanyana fa e tsala ke 4kg, fa e namagadi e le 3kg, bokete jwa e tonanyana ya malatsi a le 100, ke 25kg fa e namagadi ya malatsi a le 100. ele 22kg.Bokete jwa damara e e godileng e tonanyana ke 60kg, fa ya namagadi e le 45kg.
- Ga ntsi e ruelwa nama le matlalo.


text:
Tlotlang ba ba Tshwanelwang ke Tlotlo
“Kwa go Yo o ntseng mo setulong sa bogosi le kwa go Kwana go nne pako le tlotlo le kgalalelo le thata ka bosaengkae le go ya go ile.”—TSHEN. 5:13.
PINA: 9, 108
1. Ke eng fa batho bangwe ba tshwanelwa ke go tlotliwa mme re tla tlotla ka eng mo setlhogong seno?
GO BONTSHA mongwe tlotlo go kaya go mo tshwara ka tsela e e kgethegileng le go mmontsha maitseo. Go le gantsi re bontsha motho tlotlo ka gonne go na le sengwe se sentle se a se dirileng kgotsa ka gonne a na le maemo mangwe a a kgethegileng. Ka jalo, re ka ipotsa gore, re tshwanetse go tlotla mang mme ka ntlha yang?
2, 3. (a) Ke eng fa Jehofa a tshwanelwa ke go tlotliwa? (Bona setshwantsho se se simololang setlhogo.) (b) Mo go Tshenolo 5:13, ke mang Kwana mme ke eng fa a tshwanelwa ke go tlotliwa?
2 Fela jaaka Tshenolo 5:13 e tlhalosa, “Yo o ntseng mo setulong sa bogosi le . . . Kwana” eleruri ba tshwanetse go tlotliwa. Kgaolo 4 ya buka ya Tshenolo e re tlhalosetsa lebaka la go bo Jehofa a tshwanetse go tlotliwa. Dibopiwa tsa semoya tsa kwa legodimong di galaletsa “Yo o tshelang ka bosaengkae le go ya go ile” e bong Jehofa ka mantswe a a kwa godimo. Di mmaka jaana: “O a tshwanela, Jehofa, wena Modimo wa rona, go amogela kgalalelo le tlotlo le maatla, ka gonne o bopile dilo tsotlhe, mme ka ntlha ya thato ya gago di ne tsa nna gone e bile di ne tsa bopiwa.”—Tshen. 4:9-11.
3 Kwana ke Jesu Keresete, “Kwana ya Modimo e e tlosang boleo jwa lefatshe.” (Joh. 1:29) Baebele ya re o mogolo go gaisa dikgosi tsotlhe tsa mo nakong e e fetileng le tse di busang gone jaanong. E mo tlhalosa jaana: “Kgosi ya ba ba busang e le dikgosi le Morena wa ba ba busang e le barena, ene a le esi yo o nang le bosasweng, yo o nnang mo leseding le le ka se kang la atamelwa, yo go se nang le a le mongwe wa batho yo o mmoneng kgotsa yo o ka mmonang.” (1 Tim. 6:14-16) Ke kgosi efe e e ileng ya dumela go re rekolola mo boleong ka go re swela? Ga go pelaelo gore re tlhotlheletsega go baka Kwana fela jaaka dibopiwa tsa kwa legodimong mme re re: “Kwana e e neng ya tlhabiwa e a tshwanela go amogela maatla le dikhumo le botlhale le nonofo le tlotlo le kgalalelo le pako.”—Tshen. 5:12.
4. Ke eng fa re tshwanetse go tlotla Jehofa le Jesu Keresete?
4 Ga re ka ke ra itlhophela gore a re batla go tlotla Jehofa le Jesu Keresete kgotsa nnyaa, go na le moo, re tshwanetse go ba tlotla. Fa re sa dire jalo, ga re kitla re bona botshelo jo bo sa khutleng. Re bona seno mo mafokong a ga Jesu a a mo go Johane 5:22, 23 a a reng: “Rara ga a atlhole ope ka gope, mme o neetse Morwa go atlhola gotlhe, gore botlhe ba [tle] ba tlotle Morwa fela jaaka ba tlotla Rara. Yo o sa tlotleng Morwa ga a tlotle Rara yo o mo romileng.”—Bala Pesalema 2:11, 12.
5. Ke eng fa re tshwanetse go tlotla ba bangwe?
5 Batho ba bopilwe “mo setshwanong sa Modimo.” (Gen. 1:27) Ka jalo, batho ba kgona go bontsha dinonofo tse Modimo a nang le tsone le fa ba sa dire jalo ka tsela e e tshwanang. Batho ba kgona go bontshana lorato, kutlwelobotlhoko le go nna bonolo fa ba dirisana. Ba bopilwe ba na le segakolodi, e leng bokgoni jwa go farologanya se se siameng le se se sa siamang. (Bar. 2:14, 15) Batho ba le bantsi ba rata bophepa le dilo tse dintle e bile ba batla go tshela le ba bangwe ka kagiso. Seo se bontsha gore ka tsela nngwe ba etsa dinonofo tsa ga Jehofa mme ka ntlha ya seo, le bone ba tshwanetse go tlotliwa.—Pes. 8:5.
GO NNA TEKATEKANO FA RE BONTSHA BA BANGWE TLOTLO
6, 7. Basupi ba ga Jehofa ba farologana jang le batho ba bangwe fa go tla mo kgannyeng ya go bontsha ba bangwe tlotlo?
6 Re tlhoka go nna tekatekano fa re bontsha batho ba bangwe tlotlo. Batho ba le bantsi ba tlhotlhelediwa ke moya wa lefatshe la ga Satane. Ka jalo, go na le gore ba bontshe ba bangwe tlotlo ka tsela e Jehofa a e batlang, ba ba tlotla ka tsela e e feteletseng, ba ba tshwara jaaka medingwana. Ba tseela kwa godimo baeteledipele ba bodumedi le ba dipolotiki, bomankge ba metshameko le batho ba ba tumileng e bile gantsi ba ba tsaya e le batho ba ba itekanetseng. Ka jalo, basha le batho ba ba godileng ba rata batho bano thata jaana mo ba etsang mekgwa ya bone, tsela e ba aparang le e ba itshwarang ka yone.
7 Bakeresete ba boammaaruri ga ba bontshe batho tlotlo ka tsela eno e e sa tshwanelang. Keresete ke ene fela motho yo o kileng a tshela mo lefatsheng yo re tshwanetseng go mo etsa. (1 Pet. 2:21) Modimo ga a kitla a itumela fa re tlotla batho go feta kafa ba tshwanetseng go tlotliwa ka gone. Re tshwanetse go gopola ntlha eno e e boammaaruri: “Botlhe ba leofile e bile ba tlhaela kgalalelo ya Modimo.” (Bar. 3:23) Ga go na motho yo o tshwanetseng go tlotliwa thata jaana mo a feleletsang a tshwana le modingwana.
8, 9. (a) Basupi ba ga Jehofa ba leba jang balaodi ba puso? (b) Re tshwanetse go ikobela balaodi ba puso go ya bokgakaleng bofe?
8 Batho bangwe ba na le maemo a a kwa godimo mo ditirong tsa bone. Balaodi ba puso ba na le maikarabelo a go tlhomamisa gore batho ba ikobela melao le gore go na le thulaganyo e bile ba tshwanetse go tlamela batho ka dilo tse ba di tlhokang. Tiro ya bone e re solegela molemo rotlhe. Ke gone ka moo moaposetoloi Paulo a neng a kgothaletsa Bakeresete go leba balaodi bano e le “balaodi ba bagolo,” mme Bakeresete ba tshwanetse go ba ikobela. O ne a ba raya a re: “Nayang botlhe ditshwanelo tsa bone, yo o tshwanetsweng ke lekgetho, lekgetho; . . . yo o tshwanetsweng ke tlotlo, tlotlo e e ntseng jalo.”—Bar. 13:1, 7.
9 Basupi ba ga Jehofa ba tlotla balaodi ba puso ka tsela e e siameng, go dumalana le melao ya naga. Re dirisana sentle le balaodi ba puso fa ba ntse ba dira tiro ya bone. Le fa go ntse jalo, go ya ka Dikwalo, tsela e re ba tlotlang le e re ba emang nokeng ka yone e lekanyeditswe. Fa ba re laela gore re tlole molao wa Modimo kgotsa ba batla gore re tseye letlhakore mo dipolotiking, ga re kitla re ba ikobela.—Bala 1 Petere 2:13-17.
10. Batlhanka ba ga Jehofa ba nako e e fetileng ba ile ba tlhoma sekao se se molemo jang sa go ikobela dipuso le balaodi ba puso?
10 Batlhanka ba ga Jehofa ba nako e e fetileng ba ne ba tlotla dipuso le balaodi ka tsela e e tshwanetseng. Josefa le Marea ba ne ba ikobela molao wa Mmusomogolo wa Roma wa gore ba ye go ikwadisa kwa motseng o ba tsholetsweng kwa go one. Ba ne ba ikobela molao oo, mme ba ya kwa Bethelehema le fa gone Marea a ne a le gaufi le go belega. (Luke 2:1-5) Moragonyana, fa Paulo a ne a latofadiwa ka go dira bosula, o ne a ipuelela ka tlotlo kwa go Kgosi Herode Ageripa le kwa molaoding wa kgaolo ya Roma e e kwa Judea e bong Feseto.—Dit. 25:1-12; 26:1-3.
11, 12. (a) Ke eng fa re sa bontshe baeteledipele ba bodumedi tlotlo e e kgethegileng? (b) Go ile ga nna le diphelelo dife tse di molemo fa Mosupi wa kwa Austria a ne a bontsha radipolotiki mongwe tlotlo?
11 Le fa go ntse jalo, Basupi ba ga Jehofa ga ba bontshe baeteledipele ba bodumedi tlotlo e e kgethegileng, tota le fa baeteledipele bao ba lebeletse go tlotliwa jalo. Bodumedi jwa maaka bo ruta dithuto tse di seng boammaaruri ka Modimo le Lefoko la gagwe. Ka jalo, re tlotla baeteledipele bano fela jaaka re tlotla batho botlhe, mme ga re ba bontshe tlotlo e e kgethegileng. Re gopola gore Jesu o ne a re baeteledipele ba bodumedi ba motlha wa gagwe e ne e le baitimokanyi le bagogi ba ba foufetseng. (Math. 23:23, 24) Mme gone, fa re tlotla balaodi ba puso ka tsela e e tshwanetseng, re ka solegelwa molemo.
12 Ka sekai, Leopold Engleitner e ne e le Mosupi yo o tlhagafetseng wa kwa Austria. O ne a tshwarwa ke puso ya Banasi mme a romelwa kwa kampeng ya pogisetso kwa Buchenwald ka terena. O ne a palame le Dr. Heinrich Gleissner yo le ene e neng e le legolegwa. Dr. Gleissner o ne a kile a nna radipolotiki kwa Austria. Le fa go ntse jalo, puso ya Banasi e ne e sa tlhole e mo rata. Fa ba ntse ba le mo tereneng, Mokaulengwe Engleitner o ne a mo tlhalosetsa dilo tse a di dumelang mme Dr. Gleissner o ne a mo reeditse ka tlhoafalo. Morago ga ntwa ya lefatshe ya bobedi, gangwe le gape Gleissner o ne a dirisa taolo ya gagwe go thusa Basupi ba kwa Austria. Go ka tswa go na le maitemogelo a le mantsi a o a itseng a kafa Basupi ba ileng ba solegelwa molemo ka gone ke go ikobela kaelo ya Baebele ya gore ba bontshe balaodi ba puso tlotlo e e ba tshwanetseng.
BA BANGWE BA BA TSHWANELWANG KE TLOTLO
13. Ke bomang ba ba tshwanelwang ke go tlotliwa mo phuthegong mme ka ntlha yang?
13 Re tshwanetse go bontsha Bakeresetemmogo le rona tlotlo, segolobogolo bakaulengwe ba ba eteletseng pele mo phuthegong ba ba jaaka bagolwane, balebedi ba potologo, maloko a Komiti ya Lekala le maloko a Setlhopha se se Laolang. (Bala 1 Timotheo 5:17.) Re tlotla bakaulengwe bano go sa kgathalesege gore ke ba morafe ofe, ba rutegile go le kana kang, a re ba tlwaetse kgotsa gore ba na le madi a a kana kang. Baebele ya re ke “dimpho [tse e leng] banna” mme Jehofa o ba dirisa go tlhokomela phuthego ya gagwe. (Baef. 4:8) Bakaulengwe le bokgaitsadi ba lekgolo la ntlha la dingwaga ba ne ba tlotla ba ba neng ba eteletse pele mo phuthegong mme le rona re dira se se tshwanang. Ga re tseele kwa godimo thata bakaulengwe ba ba itsegeng ba ba eteletseng pele mo phuthegong ya Modimo e bile fa re na le bone, ga re itshware jaaka e kete re bona baengele. Le fa go ntse jalo, re tlotla bakaulengwe bano ka ntlha ya tiro ya bone ya bonatla le boikokobetso jwa bone.—Bala 2 Bakorintha 1:24; Tshenolo 19:10.
14, 15. Bagolwane ba Bakeresete ba farologana jang le baeteledipele ba bodumedi?
14 Bakaulengwe bano ba ba boikokobetso ba tlhokometse phuthego ya ga Jehofa. Ba bontsha boikokobetso ka go sa batle go tseelwa kwa godimo thata. Ba farologane le baeteledipele ba bodumedi ba mo motlheng wa rona le ba mo lekgolong la ntlha la dingwaga ba Jesu a neng a bua ka bone jaana: “Ba rata mafelo a a tlhomologileng thata mo dijong tsa maitseboa le ditulo tse di kwa pele mo disinagogeng, le ditumediso mo marekisetsong.”—Math. 23:6, 7.
15 Bakaulengwe ba ba tlhokometseng phuthego ya ga Jehofa ba ikobela mafoko ano a ga Jesu: “Lo se ka lwa bidiwa Rabi, gonne moruti wa lona o mongwe, mme lona lotlhe lo bakaulengwe. Mo godimo ga moo, lo se ka lwa bitsa ope rraalona mo lefatsheng, gonne Rraalona o mongwe, Wa selegodimo. Le gone lo se ka lwa bidiwa ‘baeteledipele,’ gonne Moeteledipele wa lona o mongwe, e bong Keresete. Mme yo mogolo thata mo go lona o tshwanetse go nna modiredi wa lona. Le fa e le mang yo o ikgodisang o tla kokobediwa, mme le fa e le mang yo o ikokobetsang o tla godisiwa.” (Math. 23:8-12) Ka jalo, ga go gakgamatse go bo Basupi botlhe ba rata e bile ba tlotla bagolwane mo diphuthegong.
16. Ke eng fa re tshwanetse go leka ka natla go tlhaloganya le go dirisa kgakololo ya Baebele malebana le go bontsha tlotlo?
16 Fela jaaka Bakeresete ba bogologolo, le rona re ka fitlhela go se motlhofo go dira tshwetso e e siameng malebana le gore re tshwanetse go tlotla mang le gone jang. (Dit. 10:22-26; 3 Joh. 9, 10) Re tla bo re dira sentle fa re leka ka natla go latela kaelo ya Baebele ya go bontsha ba bangwe tlotlo e e ba tshwanetseng. Go dira jalo go tla re solegela molemo.
MELEMO YA GO BONTSHA BA BANGWE TLOTLO E E TSHWANETSENG
17. Go tlotla batho ba ba nang le taolo go ka re solegela molemo jang?
17 Fa re bontsha balaodi ba puso tlotlo e e ba tshwanetseng, seno se ka nna sa dira gore ba re letle gore re rere molaetsa wa Bogosi ba sa re kgoreletse ka gope. Go le gantsi, go bontsha tlotlo go dira gore batho ba rate tiro ya rona. Ka sekai, dingwaga di le mmalwa tse di fetileng, mmulatsela mongwe kwa Jeremane e bong Birgit o ne a ya kwa moletlong wa morwadie wa go aloga. Barutabana ba sekolo seo ba ne ba mmolelela gore ba itumelela go ruta bana ba Basupi. Ba ne ba re fa bana ba Basupi ba ka bo seyo mo sekolong sa bone, ba ne ba tla utlwa botlhoko tota. Birgit o ne a ba raya a re: “Bana ba rona ba rutiwa go latela melao ya Modimo ya boitshwaro e e akaretsang go nna maitseo le go tlotla barutabana.” Morutabana mongwe o ne a re: “Fa bana botlhe ba ka bo ba tshwana le ngwana wa gago, tiro ya go ruta e ne e tla nna motlhofo tota.” Morago ga dibeke di le mmalwa, mongwe wa barutabana bao o ne a ya kopanong kwa Leipzig.
18, 19. Ke eng fa go le botlhokwa gore re tlotle bagolwane ka tsela e e tshwanetseng?
18 Tsela e re tlotlang bagolwane ka yone mo phuthegong, e tshwanetse go kaelwa ke melaometheo e e siameng e e mo Lefokong la Modimo. (Bala Bahebera 13:7, 17.) Re tshwanetse go ba akgola ka tiro ya bonatla e ba e dirang mme re leke ka natla go ikobela kaelo ya bone. Fa re dira jalo, seo se tla ba thusa gore ba dire tiro ya bone ba itumetse. Mme seno ga se reye gore re tshwanetse go etsa tsela e mogolwane mongwe mo phuthegong a aparang le e a ipaakanyang ka yone le tsela e a rutang le e a buang ka yone. Fa re ne re ka dira jalo, seo se ne se tla dira gore batho ba bangwe ba lebe dilo ka tsela e e sa siamang. Ga re a tshwanela go lebala gore mogolwane yoo le ene ga a itekanela. Re tshwanetse go etsa Jesu Keresete fela.
19 Go botlhokwa gore re tlotle bagolwane ka tsela e e siameng e bile re se ka ra ba tseela kwa godimo thata. Fa re dira jalo, re tla bo re ba thusa gore ba se ka ba ikgogomosa, ba itseela kwa godimo thata kgotsa ba ipona ba siame.
20. Go bontsha ba bangwe tlotlo go re thusa jang?
20 Go bontsha ba bangwe tlotlo e e ba tshwanetseng go ka re thusa gore re se ka ra batla go tlotliwa fela re le nosi. E bile go ka re thusa gore re se ka ra ikgogomosa fa ba bangwe ba re bontsha tlotlo. Gape go re thusa gore re nne re tsamaisana le phuthego ya Jehofa e e sa neyeng batho tlotlo e e feteletseng kgotsa e e sa tshwanelang e ka ne batho bao ke Bakeresete kgotsa ga se bone. Mo godimo ga moo, go tla bo go le botlhale go dira jalo ka gonne seo se tla re thusa gore re se ka ra kgopisega fa mongwe yo re mo tlotlang a re swabisa.
21. Lebaka la botlhokwa la go bo re tshwanetse go tlotla batho ba bangwe ka tsela e e siameng ke lefe?
21 Sa botlhokwa le go feta ke gore, fa re bontsha ba bangwe tlotlo e e ba tshwanetseng, re itumedisa Modimo. Re dira se a batlang gore re se dire, ka jalo re kgona go tswelela re ikanyega mo go ene. Seno se dira gore a kgone go fetola ope fela yo a mo kgobang. (Dia. 27:11) Batho ba le bantsi ba bontsha ba bangwe tlotlo ka tsela e e sa tshwanelang. Re leboga go bo Jehofa a re ruta tsela e e siameng ya go bontsha ba bangwe tlotlo.


text:
Nka Dirang Gore Morutabana Wa me A Ntshware Sentle?
Ema pele mme o akanye!
Akanya ka se se diragaletseng Rachel. Rachel o ne a tlhola a bona maduo a A le B mo raporotong ya gagwe ya sekolo. Mme dilo di ne tsa fetoga fa a fitlha mo grade 7. Rachel a re: “
Morutabana wa me o ne a dira sotlhe se a ka se kgonang go dira gore ke bone maduo a a kwa tlase mo setlhopheng sa gagwe.” Bothata e ne e le eng? Morutabana o ne a dira gore Rachel le mmaagwe ba bone gore o ne a sa rate bodumedi jwa bone.
Go ne ga direga eng? Rachel a re: “
Nako le nako fa go lebega sentle gore morutabana o ne a letlile letlhoo la gagwe le tlhotlheletsa tsela e a neng a tshwaya tiro ya me ka yone, Mmè o ne a tsamaya le nna go ya go tlotla le ene ka kgang eno. Kgabagare o ne a tlogela go dira jalo.”
Fa o na le bothata jo bo tshwanang, nna pelokgale mme o bue le batsadi ba gago ka jone. Kwantle ga pelaelo ba tla rata go bua le morutabana gongwe le bakaedi ba sekolo gore bothata bo rarabololwe.
Gone ke boammaaruri gore ga se mathata otlhe a a felang sentle. Ka dinako tse dingwe o tshwanelwa ke go itshoka. (Baroma 12:17, 18) Tanya a re: “
Mongwe wa barutabana ba me o ne a sa tshware baithuti ba gagwe sentle. “
Gantsi o ne a re tlhapatsa, a re bitsa dimatla. Sa ntlha ke ne ke lela fa a dira jalo, mme ke ne ka ithuta gore ke se ka ka amiwa maikutlo ke dipuo tsa gagwe tse di botlhoko. Ke ne ka tlhoma mogopolo mo tirong mme ka nna ke tlhoafetse fa a ruta. Ka ntlha ya seo, o ne a sa ntshwenye thata, mme ke ne ka nna mongwe wa baithuti ba se kae ba ba neng ba bona maduo a a siameng. Morago ga dingwaga di le pedi, morutabana yono o ne a kobiwa mo tirong.”
Sa botlhokwa: Ithute go itshokela morutabana yo o dingalo mme o tla nna le bokgoni jwa botlhokwa mo botshelong—jo bo tla go solegelang molemo fa o setse o na le mothapi yo o dingalo. (1 Petere 2:18) Gape o tla simolola go anaanela barutabana ba ba molemo fa o nna le bone.


text:
BASHA BA BOTSA JAANA
Nka Dirang Fa ke Na le Bothata Jwa Botsogo?—Karolo 1
A o itse mosha mongwe yo o nang le bothata jo bo masisi jwa botsogo? A wena o na le bolwetse kgotsa bogole bongwe jo bo go itsang go dira dilo tse dithaka tsa gago di di dirang?
Fa go le jalo, ke ga tlholego fela gore ka dinako dingwe o kgobege marapo. Le fa go ntse jalo, Baebele e na le dintlha tse pedi tse di gomotsang.
Mmopi wa gago, Jehofa Modimo, o itse boemo jwa gago. Mo godimo ga moo, ‘o a go kgathalela.’—1 Petere 5:7.
Boikaelelo jwa ga Jehofa Modimo ke go fodisa malwetse otlhe! O ka bala ka seno mo Baebeleng mo go Isaia 33:24 le Tshenolo 21:1-4.
Basha ba le bantsi ba ba lebanang le dikgwetlho tsa mathata a botsogo ba ne ba nonotshiwa ke go nna le tumelo mo Modimong le mo ditsholofetsong tsa gagwe. Ela tlhoko dikao tseno tse nnè.
YEIMY
Fa ke ne ke na le dingwaga di le 11, ke ne ka tshwanelwa ke go tsamaya ka setulo sa maotwana. Ke palelwa ke go dira ditiro tse di sa reng sepe jaaka go tsholetsa dilo tse di motlhofo.
Fa ke na le dingwaga di le tlhano, go ne ga fitlhelwa gore ke na le bolwetse jwa go koafala mesifa (muscular dystrophy), bolwetse jo bo etegelang jo bo dirang gore ke se ka ka kgona go dira dilo dingwe. Ka dinako tse dingwe ke kgobega marapo ka gonne ke sa kgone go dira dilo tse dithaka tsa me di di dirang. Mme gone, batsadi ba me le ba bangwe mo phuthegong ba nthusa ka dilo tse ke tshwanetseng go di dira, ba a nkgothatsa le go nnonotsha semoyeng. Ke modiredi wa nako e e tletseng e bile gangwe le gape Bakeresete ka nna ba tsamaya le nna fa ke tshwarela batho ba ba kgatlhegang dithuto tsa Baebele.
Jesu o ne a re letsatsi lengwe le lengwe le na le ditlhobaelo tsa lone. (Mathaio 6:34) Ka jalo, ke leka go se tshwenyege ka letsatsi la ka moso le go itlhomela mekgele e nka e fitlhelelang. Ke lebile pele kwa lefatsheng le lesha la Modimo kwa ke tla nnang le “botshelo jwa mmatota” gone ke se na bolwetse jono jo bo koafatsang.—1 Timotheo 6:19.
Se o ka akanyang ka sone: Yeimy o go fitlhela go thusa go ‘itlhomela mekgele e a ka e fitlhelelang.’ O ka dira jang se se tshwanang?—1 Bakorintha 9:26.
MATTEO
Mokwatla wa me o ne wa simolola go nna botlhoko fa ke na le dingwaga di le thataro, mme kwa tshimologong dingaka di ne tsa re ke ditlhabi tsa go gola. Le fa go ntse jalo, morago ga ngwaga ba ne ba lemoga gore ke na le tlhagala mo mokokotlong.
Ke ne ka ariwa mme ngaka e ne ya kgona go tlosa mo e ka nnang halofo ya tlhagala eo fela. Mme—mo dikgweding di le pedi fela—e ne e godile e bile e boetse mo seemong se e neng e le mo go sone kwa tshimologong! Fa e sa le ka nako eo, ke ile ka nna ka tlhatlhobiwa gantsi, ka alafiwa gantsi ka bo ka kgobega marapo gantsi.
Ka dinako dingwe, tlhagala eno e mpakela ditlhabi tse e keteng ke tlhabiwa ka thipa mo mmeleng otlhe, segolobogolo mo mokwatleng le mo sehubeng. Go ntse go le jalo, ke leka gore ke se ka ka tlalelwa ka ntlha ya seemo se ke leng mo go sone. Ke ikgopotsa gore batho ba bangwe le bone ba ile ba itshokela dilo tse di utlwisang botlhoko mme ba ile ba nna le boikutlo jo bo siameng. Sengwe se se nthusang thata gore ke nne ke na le boikutlo jo bo siameng ke go nna le tsholofelo ya gore letsatsi lengwe Jehofa Modimo o tla diragatsa tsholofetso ya gagwe ya go fedisa pogo yotlhe.—Tshenolo 21:4.
Se o ka akanyang ka sone: Go akanya ka tsholofetso ya Modimo ya go fedisa pogo go ka go thusa jang gore o itshoke, fela jaaka go ile ga thusa Matteo?—Isaia 65:17.
BRUNA
E re ka ke sa lebege ke le motho yo o lwalang, batho bangwe ba ka akanya gore ke setshwakga. Mme gone ga ke kgone go dira sepe, tota le ditiro tsa mo lelapeng, go ithuta kgotsa le e leng go tswa mo bolaong.
Fa ke ne ke le dingwaga di le 16, go ne ga lemogiwa gore ke na le bolwetse jo bo neng bo etegela jwa go omelela dithishu tsa boboko (multiple sclerosis) mme bo ne bo dira gore ke se tlhole ke kgona go bereka le go dira ditiro tsa Bokeresete ka tsela e ke neng nka rata ka yone. Gangwe le gape ke ne ke bala 1 Petere 5:7, e e reng: ‘Latlhela tlhobaelo yotlhe ya gago mo Modimong, ka gonne o a go kgathalela.’ Ke kgothadiwa ke go itse gore Jehofa o kgathalela mongwe le mongwe wa rona. Seno se sa ntse se nkgothatsa le gompieno.
Se o ka akanyang ka sone: O ka solegelwa molemo jang ke go latlhela ditlhobaelo tsa gago mo go Jehofa fela jaaka Bruna a dira?—Pesalema 55:22.
ANDRÉ
Batho bangwe ba dirisana le nna jaaka e kete ke ngwana wa dingwaga di le 10. Le gale ga ke ba tshwaye phoso; ke lebega jalo.
Fa ke na le dingwaga di le pedi, go ne ga lemogiwa gore ke na le mofuta mongwe o o sa tlwaelegang wa kankere e e neng ya simolola mo monyetsaneng mme ya ya kwa bobokong. Dingaka di ne tsa kgona go laola bolwetse jono, mme kalafi e ba neng ba mpha yone e ne ya ama tsela e ke golang ka yone. Gompieno ke boleele jwa dimetara di le 1,37 fela. Batho ba bantsi ba akanya gore ke a aka fa ke ba raya ke re ke na le dingwaga di le 18!
Mo phuthegong ya Bokeresete, batho ba dirisana le nna ka tlotlo. Ga ba dire metlae ya bongwana le nna, jaaka bana ba ke neng ke tsena le bone sekolo ba ne ba dira. Ke leka go nna le boikutlo jo bo siameng ka boemo jwa me. Tota ke ne ka diragalelwa ke selo se se molemo go gaisa sepe fela se se ka diragalelang motho—ke ne ka itse Jehofa! Le fa e le eng fela se ke tshwanelwang ke go se itshokela, ke a itse gore Jehofa o tla ntlhokomela ka dinako tsotlhe. Go akanya ka lefatshe le lentle le lesha le Jehofa Modimo a le solofeditseng go nthusa gore ke tswelele ke na le boikutlo jo bo siameng.—Isaia 33:24.
Se o ka akanyang ka sone: Fela jaaka André a tlhalosa, ke eng fa go itse Jehofa e le “selo se se molemo go gaisa sepe fela se se ka diragalelang motho”?—Johane 17:3.


text:
BigL WaSekai- Mareledi ft Noleen Lyrics
Mareledi ft Noleen (Lyrics)
Botshelo, ke Mareledi
Rewa re tsoga
Tshelo bo thata, tshelo ke mareledi
tshwana le kgwetlho tsa mme tsa kgwedi le kgwedi
Tsatsi lengwe go lesedi la o tletse ngwedi
Tsatsi lengwe go tlhokana le bale babedi
Babo thusane okase le wa esi
Fokotsa mokgweleo tshwaraganela kgetsi
Monna ribegetsa sejana kopa sa metsi
O kope le batsadi ba tsomane le ngwetsi
Ago thuse, omo tlotle goa nyetse
O lese go tsamaya o gagaba malwetsi
O nyenyafatsa le nyalo oe nyatsa ka nyatsi
Le tshwaragane le kgabaganye malatsi
(Hook)
Se tshege yo oleng botshelo mareledi
(Hee botshelo Mareledi)
Rewa re tsoga mme botshelo mareledi
(Hee botshelo mareledi)
Hee botshelo mareledi
(Hee botshelo mareledi)
Tsoga itlhotlhore botshelo mareledi
(Hee botshelo mareledi)
Botshelo bo bogale, tshetlha ya dikgwa
Naga e senang bo lobeto ba ipha
O tsere o motona o ipona o bereka
O tshameka ka bana o becha leka mareka
Bare baya skolong oba itaya tsebee
Dikgakololo o utlwa tjebee tjebee!!!
Oba jesa dikhanakhana eseng borotho
Tsatsi gale phirima o palama boloto
O rwele palamonwana o lebetse ka ene
Ditsholofetso o lebetse leka tsone
Oja monate o mo tshameka ka bone
Ga ona sepe leka segajaja le sone
Se bone nong e fofa e tsile gowa
Fa osa iphaphe lebitla letla go gowa
Iphaphe o ise o welwe ke seru
Le dingwaga di tloga di fofa jaaka leru
(Hook)
Bridge
Ohh ohuooo Mareleeedi
Marelediii, Mareledi mareleeedi
O monana? o mogolo? Tsaya maele
A hupe jaaka ngwana fa a anya letsele
Fa ole lekolwane, eya go rupa
Its good for you, gake go shape ka dithupa
Go rupa go fokotsa le go tsenwa ke mogare
Go feta le sephatlo sa lekgolo ka bogare
Fa o setse o rupile, lesa boaka
Stick to one patner otla nna mogaka
Tags Botswana


text:
KGAOLO 11
Ke Eng fa Batho ba Boga Thata Jaana?
1, 2. Ke dipotso dife tse batho ba le bantsi ba ipotsang tsone?
TSUNAMI e senya motse. Monna o ganyaola batho ka tlhobolo mo kerekeng mme o gobatsa ba le mmalwa. Mmê o bolawa ke kankere mme bana ba gagwe ba batlhano ba sala e le masiela.
2 Fa dilo tse di ntseng jaana tse di utlwisang botlhoko di direga, batho ba le bantsi ba ipotsa gore ke eng di direga. Ba le bantsi ba ipotsa gore ke eng fa lefatshe le tletse letlhoo le pogo e e kana kana. A le wena o kile wa ipotsa dipotso tseo?
3, 4. (a) Habakuke o ne a botsa Modimo dipotso dife? (b) Jehofa o ne a mo araba a reng?
3 Baebele e na le dikai tsa batho ba ba ileng ba botsa Modimo dipotso tse di tshwanang le tseo. Ka sekai, moporofeti Habakuke o ne a botsa Jehofa a re: “Ke ka ntlha yang fa o dira gore ke bone se se utlwisang botlhoko, mme o nnela go leba a e leng matshwenyego fela? Le gone ke ka ntlha yang fa thopo le thubakanyo di le fa pele ga me, mme ke ka ntlha yang fa go nna le komano, e bile ke ka ntlha yang fa go tsoga kgogakgogano?”—Habakuke 1:3.
4 Mo go Habakuke 2:2, 3 re bala ka karabo ya dipotso tse Habakuke a neng a di botsa Modimo le tsholofetso ya gore Modimo o tla tsaya kgato. Jehofa o rata batho fela thata. Baebele ya re: “O a lo kgathalela.” (1 Petere 5:7) Tota e bile, Modimo ga a rate go bona batho ba boga. (Isaia 55:8, 9) A re tlotleng ka potso eno: Ke eng fa batho ba boga thata jaana?
KE ENG FA BATHO BA BOGA THATA JAANA?
5. Baruti ba bantsi ba reng fa batho ba boga? Baebele yone ya reng?
5 Gantsi fa batho ba boga, baruti le baeteledipele ba dikereke ba re ke thato ya Modimo. Fa motho a diragaletswe ke dilo tse di utlwisang botlhoko, bangwe ba re Modimo o sa le a rulagantse go sa le gale gore selo seo se direge le gore ga re kitla re tsamaya re tlhaloganya lebaka la go bo a dirile jalo. Bangwe ba dumela gore fa batho ba swa ba ya legodimong. Mme seo ga se boammaaruri. Jehofa ga se ene a bakang dilo tse di bosula. Baebele ya re: “A go nne kgakala le Modimo wa boammaaruri go dira ka boikepo, le Mothatayotlhe go dira ka tshiamololo!”—Jobe 34:10.
6. Ke eng fa batho ba le bantsi ba pega Modimo molato ka ntlha ya dilo tse di bosula tse di diregang mo lefatsheng?
6 Batho ba le bantsi ba pega Modimo molato ka ntlha ya dilo tse di diregang mo lefatsheng ka gonne ba akanya gore ke ene a laolang lefatshe. Mme Kgaolo 3 e re rutile gore Satane Diabolo ke ene a laolang lefatshe.
7, 8. Ke eng fa batho ba boga thata jaana?
7 Baebele ya re “lefatshe lotlhe le namaletse mo maatleng a yo o boikepo.” (1 Johane 5:19) Satane o setlhogo e bile o bogale. O ‘tsietsa lefatshe lotlhe le le nang le banni.’ (Tshenolo 12:9) Batho ba le bantsi ba tshwana le ene. Mme seo ke sone se dirang gore lefatshe le bo le tletse ka batho ba ba ratang maaka, ba ba letlhoo le ba ba setlhogo.
8 Go na le mabaka a mangwe a a dirang gore batho ba boge. Fa Adame le Efa ba sena go leofa, ba ne ba fetisetsa boleo mo baneng ba bone. Mme ka ntlha ya boleo, batho ba bogisa batho ba bangwe. Gantsi ba batla go nna botoka mo go ba bangwe. Ba lwantsha ba bangwe ka maikaelelo a go ba kgerisa. (Moreri 4:1; 8:9) Ka dinako tse dingwe, batho ba welwa ke masetlapelo ka gonne “ba diragalelwa ke motlha le tiragalo e e sa bonelwang pele.” (Moreri 9:11) Ba tlhagelwa ke dikotsi ka gonne ba le mo lefelong le le sa siamang ka nako e e sa siamang.
9. Ke eng fa re ka tlhomamisega gore Jehofa o na le lebaka le le utlwalang tota la go bo a letleletse gore batho ba boge thata jaana?
9 Jehofa ga se ene a dirang gore batho ba boge. Ga re a tshwanela go mo pega molato wa dintwa, bokebekwa le tshiamololo e re e bonang mo lefatsheng. Ga se ene a dirang gore go nne le dithoromo tsa lefatshe, dikgwanyape le merwalela. Mme gone o ka ipotsa go re: ‘Fa e le gore Modimo o na le maatla a a fetang a sebopiwa sepe fela, ke eng a sa emise dilo tse di bosula?’ Re a itse gore Modimo o re rata fela thata, ka jalo, o tshwanetse a bo a na le lebaka le le utlwalang tota la go bo a letleletse gore batho ba boge botlhoko jaana.—1 Johane 4:8.
KE ENG FA MODIMO A LETLELETSE POGO?
10. Satane o ne a reng ka Jehofa?
10 Diabolo o ne a tsietsa Adame le Efa. Satane o ne a latofatsa Modimo gore ga a buse batho sentle. O ne a raya Adame le Efa a re Modimo o ba tima sengwe se se molemo. Satane o ne a batla gore ba dumele gore ene a ka ba busa botoka go na le Jehofa le gore tota ba ne ba sa tlhoke Modimo.—Genesise 3:2-5; bona Ntlha e e Kwa Bofelong ya 27.
11. Ke potso efe e re tlhokang go itse karabo ya yone?
11 Adame le Efa ba ne ba dumela Satane mme ba tsuologela Jehofa. Ba ne ba akanya gore ba na le tshwanelo ya go baya molao wa se se siameng le se se sa siamang. Jehofa o ne a ka dira eng go bontsha gore batsuolodi bano ba ne ba le phoso le gore Modimo ke ene a itseng se se ba siametseng?
12, 13. (a) Ke eng fa Jehofa a sa senya Adame le Efa ka yone nako eo? (b) Ke eng fa Jehofa a letlile Satane gore a laole lefatshe le gore batho ba ipuse?
12 Jehofa ga a ka a fedisa Adame le Efa ka yone nako eo. Go na le moo, o ne a ba letla gore ba nne le bana. Go tswa foo, bana bao ba ne ba tla nna le tshono ya go itlhophela gore ba batla go busiwa ke mang. Boikaelelo jwa ga Jehofa e ne e le gore lefatshe le tlale ka batho ba ba se nang boleo mme bo ne bo tla diragala go sa kgathalesege se Diabolo a neng a leka go se dira.—Genesise 1:28; Isaia 55:10, 11.
13 Baengele ba ne ba le teng fa Satane a latofatsa Modimo. (Jobe 38:7; Daniele 7:10) Ka jalo, Jehofa o ne a naya Satane tshono ya go supa gore a se a se buang se boammaaruri kana jang. Gape Jehofa o ne a naya batho tshono ya gore le bone ba busiwe ke Satane go bona gore a ba ne ba tla atlega kwa ntle ga gore Modimo e nne ene a ba thusang.
14. Ke eng se se bontshang gore batho ga ba kgone go ipusa?
14 Batho ba lekile go ipusa ka lobaka lo loleele mme ba paletswe. Jono ke bosupi jwa gore Satane o ne a bua maaka. Batho ba tlhoka go thusiwa ke Modimo. Moporofeti Jeremia o ne a bua boammaaruri fa a re: “Ke itse sentle, tlhe Jehofa, gore tsela ya motho wa mo lefatsheng ga se ya gagwe. Ga se ga motho yo o tsamayang ka dinao go kaela dikgato tsa gagwe.”—Jeremia 10:23.
KE ENG FA JEHOFA A LETILE LOBAKA LO LO KANA KANA?
15, 16. (a) Ke eng fa Jehofa a letlile gore pogo e tswelele ka lobaka lo lo kana kana? (b) Ke eng fa Jehofa a sa thuse Satane go baakanya mathata a a a bakileng?
15 Ke eng fa Jehofa a letlile gore pogo e tswelele ka lobaka lo lo kana kana? Ke eng a sa fedise bosula? Go re tshotse nako e ntsi gore re kgone go lemoga gore Satane o ne a bua maaka. Batho le bone ba lekile mefuta e e farologaneng ya dipuso mme ba paletswe. Le fa ba gatetse pele mo dilong tsa thekenoloji, go sa ntse go na le tshiamololo, lehuma, bokebekwa le dintwa go feta le fa e le leng pele. Ga re kgone go ipusa ntle le go kaelwa ke Modimo.
16 Le fa go ntse jalo, Jehofa a ka se thuse Satane go baakanya mathata a a a bakileng. Fa a ne a ka dira jalo, seo se tla bo se bontsha gore o mo ema nokeng, mme re a itse gore Modimo a ka se tsamaye a dira jalo. Fa a ka mo thusa, batho le bone ba ka nna ba akanya gore ba kgona go ipusa. Mme re a itse gore ba ka se kgone e bile Jehofa ga a kitla a ba ema nokeng. Modimo ga a bue maaka.—Bahebera 6:18.
17, 18. Jehofa o tla dira eng ka tshenyo yotlhe e e bakilweng ke Satane?
17 A Jehofa o kgona go baakanya tshenyo yotlhe e e bakilweng ke botsuolodi jwa ga Satane le batho? Ee. Modimo ga a palelwe ke sepe. Jehofa o itse nako e a tla arabang ditatofatso tsotlhe tsa ga Satane ka yone. Go tswa foo, o tla dira gore lefatshe e nne paradaise fela jaaka a ne a ikaeletse kwa tshimologong. Batho ba ba mo “mabitleng a kgakologelo” ba tla tsosiwa. (Johane 5:28, 29) Batho ga ba kitla ba tsamaya ba lwala kgotsa ba swa. Jesu o tla baakanya tshenyo yotlhe e e bakilweng ke Satane. Jehofa o tla dirisa Jesu go “senya ditiro tsa ga Diabolo.” (1 Johane 3:8) Re leboga tota go bo gone jaanong Jehofa a le pelotelele le rona e re ka re kgona go mo itse le go dira tshwetso ya gore re batla e nne ene a re busang. (Bala 2 Petere 3:9, 10.) Tota le fa re boga, o re thusa gore re kgone go itshoka.—Johane 4:23; bala 1 Bakorintha 10:13.
18 Jehofa ga a re pateletse gore re mo obamele. O re bopile re na le bokgoni jwa go itlhophela. A re bone gore bokgoni jono re ka bo dirisa jang.
O TLA DIRISA JANG BOKGONI JWA GO ITLHOPHELA?
19. Ke mpho efe e ntle e Jehofa a re neileng yone? Ke eng fa re tshwanetse go e lebogela?
19 Bokgoni jwa go itlhophela jo Jehofa a re bopileng re na le jone, bo dira gore re farologane le diphologolo. Tsone di dira dilo go ya go ka tlholego mme rona re kgona go itlhophela gore re batla go tshela jang le gore a re batla go itumedisa Jehofa kana jang. (Diane 30:24) Gape ga re tshwane le metšhine e e bolelelwang gore e dire eng. Re na le kgololesego ya go itlhophela gore re batla go tshela jang, re batla go tsalana le bomang le gore re batla go dira eng mo botshelong. Jehofa o batla gore re itumelele botshelo.
20, 21. Ke tshwetso efe ya botlhokwa e o ka e dirang gone jaanong?
20 Jehofa o batla gore re mo rate. (Mathaio 22:37, 38) O tshwana le rre yo o itumelang thata fa a utlwa ngwana wa gagwe a mmolelela gore o a mo rata mme a bua jalo go tswa pelong e seng a patelediwa. Jehofa o re neile kgololesego ya go itlhophela gore a re batla go mo direla kana jang. Satane, Adame le Efa ba ile ba tlhopha go latlha Jehofa. Wena o tla tlhopha go dira eng?
21 Tlhopha go direla Jehofa. Go na le batho ba le dimilione ba ba ileng ba tlhopha go itumedisa Modimo e seng Satane. (Diane 27:11) Ke eng se o tshwanetseng go se dira gone jaanong gore o nne teng fa Modimo a fedisa pogo yotlhe? Kgaolo e e latelang e tla araba potso eno.